title: 2007/252/PUP: Odluka Vijeća od 19. travnja 2007. o uspostavi posebnog programa „Temeljna prava i građanstvo” za razdoblje 2007. - 2013. u okviru općeg programa „Temeljna prava i pravosuđe”

text:
               20/Sv. 1

               HR

               Službeni list Europske unije

               24

         32007D0252

               L 110/33

               SLUŽBENI LIST EUROPSKE UNIJE

         ODLUKA VIJEĆA
   od 19. travnja 2007.
   o uspostavi posebnog programa „Temeljna prava i građanstvo” za razdoblje 2007. - 2013. u okviru općeg programa „Temeljna prava i pravosuđe”
   (2007/252/PUP)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 308.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Europska unija je utemeljena na načelima slobode, demokracije, poštovanja ljudskih prava i temeljnih sloboda te vladavine prava, na načelima koja su zajednička državama članicama.

               (2)

               Povelja Europske unije o temeljnim pravima (2), imajući na umu njezin status i područje primjene kao i popratna objašnjenja, odražava prava koja proizlaze posebno iz ustavnih tradicija i međunarodnih obveza zajedničkih državama članicama, iz Ugovora o Europskoj uniji, Ugovorâ Zajednice, Europske konvencije za zaštitu ljudskih prava i temeljnih sloboda, socijalnih povelja koje donosi Zajednica i Vijeće Europe i iz sudske prakse Suda Europskih zajednica i Europskog suda za ljudska prava.

               (3)

               U studenom 2004. Europsko je vijeće priznalo važnost komunikacije u poticanju aktivnog građanstva za približavanje osoba europskom projektu.

               (4)

               U svojoj Komunikaciji Vijeću i Europskom parlamentu od 15. listopada 2003. o članku 7. Ugovora o Europskoj uniji, Komisija je naglasila važnost uloge koju civilno društvo ima u zaštiti i promicanju temeljnih prava; Komisija bi stoga trebala uspostaviti otvoreni, transparentni i redoviti dijalog s civilnim društvom.

               (5)

               U skladu s Haškim programom, jačanje uzajamne suradnje zahtijeva izrazit napor za unapređenje međusobnog razumijevanja između pravosudnih tijela i različitih pravnih sustava. Europske mreže nacionalnih javnih tijela zaslužuju posebnu pažnju i podršku u tom pogledu.

               (6)

               Konferencija europskih ustavnih sudova i Udruženje državnih vijeća i vrhovnih upravnih jurisdikcija Europske unije doprinose razmjeni stajališta i iskustava u predmetima koja se tiču sudske prakse, organizacije i djelovanja svojih država članica u provedbi njihovih sudskih i savjetodavnih dužnosti s obzirom na pravo Zajednice, a posebno održavanjem relevantnih baza podataka. Trebalo bi se omogućiti sufinanciranje aktivnosti Konferencije i Udruženja u onoj mjeri u kojoj su troškovi nastali ostvarivanjem cilja od općeg europskog interesa. Takvo sufinanciranje, međutim, ne bi smjelo podrazumijevati pokrivanje takvih mreža putem budućeg programa, niti bi smjelo dovoditi u pitanje korist koju ostvaruju ostale europske mreže od potpore za svoje aktivnosti u skladu s ovom Odlukom.

               (7)

               Primjereno je naglasiti važnost informiranja i komunikacije, u vezi s pravima koja su s građanstvom Unije dana građanima, kako bi se unaprijedila njihova svijest o svojim pravima te kako bi im se osigurao jednostavan pristup pouzdanim informacijama.

               (8)

               Podupiranje međuvjerskog i multikulturalnog dijaloga na razini Europske unije doprinosi očuvanju i jačanju mira i temeljnih prava.

               (9)

               Ciljevi programa trebali bi dopunjavati ciljeve Agencije za temeljna prava Europske unije koja je osnovana Uredbom (EZ) br. 168/2007 (3) te bi trebali biti usmjereni na ona područja gdje se može postići europska dodana vrijednost. U tu svrhu trebalo bi poduzeti odgovarajuće usklađivanje.

               (10)

               Kako bi se postigla komplementarnost i zajamčilo najbolje moguće korištenje resursa, trebalo bi osigurati izbjegavanje svakog udvostručenja djelovanja podržanih programom i aktivnosti međunarodnih organizacija nadležnih u području temeljnih prava, poput Vijeća Europe, istodobno dopuštajući zajedničke aktivnosti za postizanje ciljeva programa. U tu svrhu trebalo bi poduzeti odgovarajuće usklađivanje.

               (11)

               U skladu s načelom otvaranja programâ Zajednice zemljama kandidatkinjama i zemljama zapadnog Balkana, kako je zajamčeno Solunskom agendom, program bi trebao biti otvoren za sudjelovanje zemalja pristupnica, zemalja kandidatkinja i zemalja zapadnog Balkana. Takvo sudjelovanje trebalo bi zahtijevati ispunjenje općih uvjeta bilateralnog sporazuma i doprinos programskom proračunu. Ako to služi cilju dotičnog djelovanja, trebalo bi također omogućiti vlastima, tijelima i nevladinim organizacijama zemalja, koje ne sudjeluju u programu, da se kao partneri uključe pojedinačnim djelovanjem, ali bez mogućnosti da budu glavni korisnici projekta.

               (12)

               Trebalo bi također poduzeti odgovarajuće mjere za sprečavanje nepravilnosti i prevara, te nužne korake za povrat izgubljenih, pogrešno plaćenih ili nepravilno iskorištenih fondova, u skladu s Uredbom Vijeća (EZ, Euratom) br. 2988/95 od 18. prosinca 1995. o zaštiti financijskih interesa Europskih zajednica (4), Uredbom Vijeća (Euratom, EZ) br. 2185/96 od 11. studenoga 1996. o provjerama i inspekcijama na terenu koje provodi Komisija (5) i Uredbom (EZ) br. 1073/1999 Europskog parlamenta i Vijeća od 25. svibnja 1999. o istragama koje provodi Europski ured za borbu protiv prijevara (OLAF) (6).

               (13)

               Trebalo bi primjenjivati Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (7), dalje u tekstu „Financijska uredba”, i Uredbu Komisije (EZ, Euratom) br. 2342/2002 od 23. prosinca 2002. o utvrđivanju detaljnih pravila za provedbu Uredbe Vijeća (EZ, Euratom) br. 1605/2002 (8), kojima se štite financijski interesi Zajednice, uzimajući u obzir načela jednostavnosti i dosljednosti u izboru proračunskih instrumenata, ograničenje broja slučajeva u kojima Komisija zadržava izravnu odgovornost za njihovu provedbu i upravljanje i potrebnu razmjernost između količine sredstava i administrativnog opterećenja povezanog uz njihovu upotrebu.

               (14)

               Financijskom uredbom zahtijeva se donošenje temeljnog akta koji obuhvaća bespovratna sredstva za operativne troškove.

               (15)

               U skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (9) trebalo bi usvojiti mjere potrebne za provedbu ove Uredbe, uz razlikovanje onih mjera koje podliježu postupku upravljačkog odbora i onih koje podliježu postupku savjetodavnog odbora, pri čemu je postupak savjetodavnog odbora primjereniji u određenim slučajevima i u svrhu povećane učinkovitosti.

               (16)

               Države članice ne mogu dostatno ostvariti ciljeve programa, to jest podršku udruženjima civilnog društva, borbu protiv rasizma, ksenofobije i antisemitizma, zaštitu temeljnih prava i zaštitu prava građana putem međuvjerskog i multikulturalnog dijaloga, nego se zbog opsega ili učinka programa oni na bolji način mogu ostvariti na razini Zajednice. Zajednica može donijeti mjere u skladu s načelom supsidijarnosti utvrđenim u članku 5. Ugovora. U skladu s načelom proporcionalnosti utvrđenim u tom članku, ova Odluka ne prelazi ono što je potrebno za ostvarivanje tih ciljeva.

               (17)

               Za donošenje ove Odluke, Ugovorom se ne predviđaju nikakve druge ovlasti osim onih predviđenih člankom 308.

               (18)

               Kako bi se osigurala učinkovita i pravodobna provedba programa, ova bi se Odluka trebala primjenjivati od 1. siječnja 2007.

               (19)

               Gospodarski i socijalni odbor dao je mišljenje (10),

         ODLUČILO JE:
   Članak 1.
   Stvaranje programa
   1.   Ovom se Odlukom uspostavlja program „Temeljna prava i građanstvo”, dalje u tekstu „program”, u okviru općeg programa „Temeljna prava i pravosuđe”.
   2.   Program obuhvaća razdoblje od 1. siječnja 2007. do 31. prosinca 2013.
   3.   Program se provodi u području primjene prava Zajednice.
   Članak 2.
   Opći ciljevi
   1.   Opći ciljevi programa su:

               (a)

               promicanje razvoja europskog društva zasnovanog na poštovanju temeljnih prava, kao što su utvrđena u članku 6. stavku 2. Ugovora o Europskoj uniji, uključujući prava koja proizlaze iz građanstva Unije;

               (b)

               jačanje civilnog društva i poticanje otvorenog, transparentnog i redovitog dijaloga s tim društvom u vezi s temeljnim pravima;

               (c)

               borba protiv rasizma, ksenofobije i antisemitizma te promicanje boljeg međuvjerskog i multikulturalnog razumijevanja i veće tolerancije u cijeloj Europskoj uniji;

               (d)

               unapređenje kontakata, razmjene informacija i umrežavanja između pravnih, sudskih i upravnih tijela i pravne struke, uključujući podršku sudskom osposobljavanju, s ciljem boljeg međusobnog razumijevanja navedenih tijela i stručnjaka.

         2.   Opći ciljevi programa dopunjuju ciljeve koje provodi Agencija za temeljna prava Europske unije koja je osnovana Uredbom (EZ) br. 168/2007.
   3.   Opći ciljevi programa doprinose razvoju i provedbi politika Zajednice, potpuno u skladu s temeljnim pravima.
   Članak 3.
   Posebni ciljevi
   Posebni ciljevi programa su:

               (a)

               promicanje temeljnih prava, utvrđenih u članku 6. stavku 2. Ugovora o Europskoj uniji, i informiranje svih osoba o njihovim pravima uključujući prava koja proizlaze iz građanstva Unije kako bi se građane Unije potaknulo na aktivno sudjelovanje u demokratskom životu Unije;

               (b)

               prema potrebi, provjeravanje poštuju li se posebna temeljna prava u Europskoj uniji i njezinim državama članicama kod provedbe prava Zajednice i pribavljanje mišljenja o posebnim pitanjima koja se odnose na temeljna prava u okviru ovog područja primjene;

               (c)

               pružanje potpore nevladinim organizacijama i ostalim tijelima civilnog društva kako bi se povećala njihova sposobnost aktivnog sudjelovanja u promicanju temeljnih prava, vladavine prava i demokracije;

               (d)

               uspostavljanje relevantnih struktura s ciljem poticanja međuvjerskog i multikulturalnog dijaloga na razini Europske unije.

         Članak 4.
   Djelovanja
   S ciljem ostvarivanja općih i posebnih ciljeva utvrđenih u članku 2. i članku 3., programom se podupiru sljedeća djelovanja:

               (a)

               posebna djelovanja koja poduzima Komisija, kao što su studije i istraživanja, ispitivanja javnog mnijenja i razmatranja, oblikovanje pokazatelja i zajedničkih metodologija, prikupljanje, razvoj i širenje podataka i statističkih podataka, seminari, konferencije i stručni skupovi, organiziranje javnih kampanja i događaja; razvoj i održavanje internetskih stranica, priprema i širenje informativnog materijala, potpora i upravljanje mrežama nacionalnih stručnjaka, aktivnosti analize, praćenja i evaluacije;

               (b)

               posebni transnacionalni projekti u interesu Zajednice koje predstavlja vlast ili bilo koje drugo tijelo države članice, međunarodna ili nevladina organizacija, a u koje su u svakom slučaju uključene najmanje dvije države članice ili najmanje jedna država članica i neka druga država koja može biti ili zemlja pristupnica ili zemlja kandidatkinja, pod uvjetima utvrđenima u godišnjim radnim programima;

               (c)

               pružanje podrške aktivnostima nevladinih organizacija ili drugih subjekata koji za svoj cilj imaju opći europski interes u skladu s općim ciljevima programa, pod uvjetima utvrđenima u godišnjim radnim programima;

               (d)

               bespovratna sredstva za operativne troškove kojima se sufinanciraju troškovi u vezi s trajnim radnim programom Konferencije europskih ustavnih sudova i Udruženja državnih vijeća i vrhovnih upravnih jurisdikcija Europske unije, čime se održavaju određene baze podataka zbirke nacionalnih presuda povezanih s provedbom prava Zajednice na europskoj razini, u onoj mjeri u kojoj su troškovi nastali radi ostvarivanja cilja u općem europskom interesu promicanjem razmjene stajališta i iskustava u pitanjima koja se odnose na sudske prakse, organizacije i djelovanja svojih država članica u provedbi njihovih sudskih i/ili savjetodavnih dužnosti s obzirom na pravo Zajednice.

         Članak 5.
   Sudjelovanje trećih zemalja
   1.   Sljedeće zemlje, dalje u tekstu navedene kao „zemlje sudionice”, mogu sudjelovati u djelovanjima programa: zemlje pristupnice, zemlje kandidatkinje i zemlje zapadnog Balkana uključene u proces stabilizacije i pridruživanja u skladu s uvjetima utvrđenima u sporazumima o pridruživanju ili njihovim dodatnim protokolima o sudjelovanju u programima Zajednice, koji su sklopljeni ili koje treba sklopiti s tim zemljama.
   2.   Djelovanja iz članka 4. mogu uključivati nadležna tijela, tijela ili nevladine organizacije zemalja koje ne sudjeluju u programu u skladu sa stavkom 1., ako to doprinosi pripremi za pristupanje zemalja iz stavka 1. ili ako ispunjava ciljeve dotičnih djelovanja.
   Članak 6.
   Ciljne skupine
   Program je usmjeren na građane Europske unije, građane zemalja sudionica ili državljane trećih zemalja koji zakonito borave na državnom području Europske unije kao i na udruženja civilnog društva, uz ostale grupe aktivne u promicanju ciljeva tog programa.
   Članak 7.
   Pristup programu
   1.   Pristup programu je, između ostalog, otvoren institucijama te javnim i privatnim organizacijama, sveučilištima, istraživačkim institutima, nevladinim organizacijama, nacionalnim, regionalnim i lokalnim tijelima, međunarodnim organizacijama i ostalim neprofitnim organizacijama osnovanima u Europskoj uniji ili u jednoj od zemalja sudionica, na temelju članka 5.
   2.   Program dopušta, radi ostvarivanja svojih ciljeva, zajedničke aktivnosti s međunarodnim organizacijama nadležnima u području temeljnih prava, kao što je Vijeće Europe, na temelju zajedničkih doprinosa i u skladu s različitim pravilima koja su na snazi u svakoj instituciji ili organizaciji.
   Članak 8.
   Vrste intervencija
   1.   Financiranje od strane Zajednice može biti u sljedećim pravnim oblicima:

               (a)

               bespovratna sredstva;

               (b)

               ugovori o javnoj nabavi.

         2.   Bespovratna sredstva Zajednice dodjeljuju se nakon poziva na podnošenje prijedloga, osim u valjano obrazloženim izvanrednim slučajevima, kako je predviđeno Financijskom uredbom, te se osiguravaju putem bespovratnih sredstava za operativne troškove i bespovratnih sredstava za djelovanja. Najviša stopa sufinanciranja određuje se u godišnjim radnim programima.
   3.   Nadalje, na temelju ugovora o javnoj nabavi, predviđeni su troškovi za popratne mjere, u kojem slučaju se iz fondova Zajednice financira kupovina robe i usluga. To, između ostalog, obuhvaća troškove za informiranje i komunikaciju, pripremu, provedbu, praćenje, provjeru i evaluaciju projekata, politika, programa i zakonodavstva.
   Članak 9.
   Provedbene mjere
   1.   Komisija provodi pomoć Zajednice u skladu s Financijskom uredbom.
   2.   Komisija donosi, radi provedbe programa u granicama općih ciljeva navedenih u članku 2., godišnji radni program kojim određuje posebne ciljeve, tematske prioritete, opis popratnih mjera predviđenih člankom 8. te, prema potrebi, popis ostalih djelovanja.
   3.   Godišnji radni program donosi se u skladu s postupkom navedenim u članku 10. stavku 3.
   4.   U postupcima evaluacije i dodjele bespovratnih sredstava za djelovanja uzimaju se u obzir, između ostalog, sljedeći kriteriji:

               (a)

               sukladnost s godišnjim radnim programom, općim ciljevima utvrđenima u članku 2. i mjerama poduzetima u različitim područjima, kao što je utvrđeno u članku 3. i članku 4.;

               (b)

               kvaliteta predloženog djelovanja u smislu njegove zamisli, organizacije, predstavljanja i očekivanih rezultata;

               (c)

               iznos zatražen iz sredstava Zajednice i njegova prikladnost u odnosu na očekivane rezultate;

               (d)

               utjecaj očekivanih rezultata na opće ciljeve određene u članku 2. i na mjere poduzete u različitim područjima, kao što je utvrđeno u članku 3. i članku 4.

         5.   Zahtjevi za bespovratna sredstva za operative troškove iz članka 4. točaka (b) i (c), ocjenjuju se u svjetlu:

               (a)

               dosljednosti ciljevima programa;

               (b)

               kvalitete planiranih aktivnosti;

               (c)

               vjerojatnog multiplikacijskog učinka tih aktivnosti u javnosti;

               (d)

               zemljopisnog utjecaja aktivnosti koje se provode;

               (e)

               sudjelovanja građana u organizaciji dotičnih tijela;

               (f)

               omjera troška i koristi predložene aktivnosti.

         6.   Komisija donosi odluke u vezi s djelovanjima podnesenima na temelju članka 4. točaka (b) i (c) u skladu s postupkom iz članka 10. stavka 2.
   7.   Na temelju članka 113. stavka 2. Financijske uredbe, načelo postupnog smanjivanja ne primjenjuje se na bespovratna sredstva za operativne troškove dodijeljena Konferenciji europskih ustavnih sudova i Udruženju državnih vijeća i vrhovnih upravnih jurisdikcija Europske unije u onoj mjeri u kojoj oni provode cilj od općeg europskog interesa.
   Članak 10.
   Odbor
   1.   Komisiji pomaže odbor (dalje u tekstu Odbor).
   2.   Kod upućivanja na ovaj stavak, primjenjuju se članci 3. i 7. Odluke 1999/468/EZ.
   3.   Kod upućivanja na ovaj stavak, primjenjuju se članci 4. i 7. Odluke 1999/468/EZ.
   Razdoblje utvrđeno u članku 4. stavku 3. Odluke 1999/468/EZ iznosi tri mjeseca.
   4.   Odbor donosi svoj poslovnik.
   Članak 11.
   Komplementarnost
   1.   Nastoje se postići sinergije i komplementarnost s ostalim instrumentima Zajednice, posebno s okvirnim programima „Sigurnost i zaštita sloboda” i „Solidarnost i upravljanje migracijskim tokovima”, kao i s programom „Progress”. Osigurava se komplementarnost s Agencijom Europske unije za temeljna prava. Statistički element informacija o temeljnim pravima i građanstvu razvija se u suradnji s državama članicama na temelju raspoloživih podataka uz korištenje, prema potrebi, Statističkog programa Zajednice.
   2.   Program može dijeliti sredstva s ostalim instrumentima Zajednice, posebno s općim programima „Sigurnost i zaštita sloboda” i „Solidarnost i upravljanje migracijskim tokovima”, kako bi se provela djelovanja kojima se ostvaruju ciljevi svih programa.
   3.   Aktivnosti koje se financiraju na temelju ove Odluke ne dobivaju pomoć u istu svrhu iz ostalih financijskih instrumenata Zajednice. Osigurava se da korisnici iz ove Odluke dostave Komisiji informacije o financijskim sredstvima koja su primili iz proračuna Zajednice i iz ostalih izvora, kao i informacije o tekućim zahtjevima za financiranje.
   Članak 12.
   Proračunska sredstva
   Proračunska sredstva dodijeljena djelovanjima koja su predviđena programom uključuju se u godišnja sredstva općeg proračuna Europske unije. Raspoloživa godišnja sredstva odobrava proračunsko tijelo u granicama financijskog okvira.
   Članak 13.
   Praćenje
   1.   Komisija osigurava da korisnik za svako djelovanje financirano ovim programom podnese tehničko i financijsko izvješće o napretku rada. Također podnosi konačno izvješće u roku od tri mjeseca od završetka provedbe djelovanja. Komisija određuje oblik i sadržaj izvješća.
   2.   Komisija osigurava da se ugovorima i sporazumima koji proizlaze iz provedbe programa osigurava posebno nadzor i financijska kontrola od strane Komisije (ili predstavnika kojeg ovlašćuje Komisija), prema potrebi, provjerama na terenu, uključujući provjere uzoraka i reviziju od strane Revizorskog suda.
   3.   Komisija osigurava da korisnik financijske pomoći, pet godina od zadnje uplate u vezi s bilo kojim djelovanjem, čuva svu popratnu dokumentaciju u pogledu troškova provedbe djelovanja za uvid Komisiji.
   4.   Na temelju rezultata izvješća i provjera na terenu iz stavaka 1. i 2., Komisija, prema potrebi, osigurava prilagođavanje opsega ili uvjeta dodjele prvotno odobrene financijske pomoći, kao i raspored isplata.
   5.   Komisija osigurava poduzimanje svih koraka za provjeru da se financirani projekti izvode pravilno i u skladu s odredbama ove Odluke i Financijske uredbe.
   Članak 14.
   Zaštita financijskih interesa Zajednice
   1.   Kad se provode djelovanja financirana na temelju ove Odluke, Komisija osigurava zaštitu financijskih interesa Zajednice primjenom preventivnih mjera protiv prijevare, korupcije i svih drugih nezakonitih aktivnosti, učinkovitim provjerama i povratom pogrešno isplaćenih iznosa te, ako se otkriju nepravilnosti, učinkovitim, proporcionalnim i odvraćajućim sankcijama, u skladu s Uredbom (EZ, Euratom) br. 2988/95, Uredbom (Euratom, EZ) br. 2185/96 i Uredbom (EZ) br. 1073/1999.
   2.   Za djelovanja Zajednice koja se financiraju na temelju ovog programa primjenjuje se Uredba (EZ, Euratom) br. 2988/95 i Uredba (Euratom, EZ) br. 2185/96 za bilo kakvo kršenje odredbe prava Zajednice, uključujući kršenja ugovorne obveze određene na temelju programa, koje nastaje zbog radnje ili propusta gospodarskoga subjekta koji, s neopravdanom stavkom troškova, dovodi ili može dovesti do ugrožavanja općeg proračuna Europske unije ili proračuna kojima upravlja Unija.
   3.   Komisija osigurava da se iznos financijske pomoći odobren za djelovanje smanji, suspendira ili povrati ako utvrdi nepravilnosti, što uključuje neusklađenost s odredbama ove Odluke ili pojedine odluke, ugovora ili sporazuma kojima se odobrava dotična financijska potpora, ili ako se pokaže da je djelovanje, bez traženja odobrenja Komisije, bilo podložno promjeni koja je u suprotnosti s naravi ili provedbenim uvjetima projekta.
   4.   Ako nisu poštovani rokovi ili ako napredak postignut provođenjem djelovanja opravdava samo dio dodijeljene financijske pomoći, Komisija osigurava da korisnik podnese primjedbe u određenom roku. Ako korisnik ne pruži zadovoljavajući odgovor, Komisija osigurava da se preostala financijska pomoć ukine i zahtijeva povrat već uplaćenih iznosa.
   5.   Komisija osigurava da se svaki neosnovano plaćeni iznos vrati Komisiji. Na iznose koji nisu vraćeni na vrijeme, prema uvjetima utvrđenima Financijskom uredbom, obračunava se kamata.
   Članak 15.
   Evaluacija
   1.   Program se redovito nadzire u svrhu praćenja provedbe njime predviđenih aktivnosti.
   2.   Komisija osigurava redovitu, neovisnu i vanjsku evaluaciju programa.
   3.   Komisija podnosi Europskom parlamentu i Vijeću:

               (a)

               godišnju prezentaciju o provedbi programa;

               (b)

               najkasnije 31. ožujka 2011. privremeno izvješće o evaluaciji postignutih rezultata te o kvalitativnim i kvantitativnim aspektima provedbe programa, uključujući posao koji su obavili korisnici bespovratnih sredstava za operativne troškove iz članka 4. točke (d);

               (c)

               najkasnije 30. kolovoza 2012. komunikaciju o nastavku programa;

               (d)

               najkasnije 31. prosinca 2014. izvješće o ex post evaluaciji.

         Članak 16.
   Objavljivanje djelovanja
   Svake godine Komisija objavljuje popis djelovanja koja se financiraju na temelju programa, zajedno s kratkim opisom svakog projekta.
   Članak 17.
   Stupanje na snagu
   Ova Odluka počinje proizvoditi učinke sljedećeg dana od dana objave u Službenom listu Europske unije.
   Primjenjuje se od 1. siječnja 2007.

      Sastavljeno u Bruxellesu 19. travnja 2007.

            Za Vijeće

            Predsjednica

         B. ZYPRIES

      (1)  Mišljenje doneseno 14. prosinca 2006. (još nije objavljeno u Službenom listu).

      (2)  SL C 364, 18.12.2000., str. 1.

      (3)  SL L 53, 22.2.2007., str. 1.

      (4)  SL L 312, 23.12.1995., str. 1.

      (5)  SL L 292, 15.11.1996., str. 2.

      (6)  SL L 136, 31.5.1999., str. 1.

      (7)  SL L 248, 16.9.2002., str. 1. Uredba kako je izmijenjena Uredbom (EZ, Euratom) br. 1995/2006 (SL L 390, 30.12.2006., str. 1.).

      (8)  SL L 357, 31.12.2002., str. 1. Uredba kako je zadnje izmijenjena Uredbom (EZ, Euratom) br. 1248/2006 (SL L 227, 19.8.2006., str. 3.).

      (9)  SL L 184, 17.7.1999., str. 23. Odluka kako je zadnje izmijenjena Odlukom 2006/512/EZ (SL L 200, 22.7.2006., str. 11.).

      (10)  SL C 69, 21.3.2006.


title: 2013/333/EU: Odluka Vijeća od 25. lipnja 2013. o stajalištu koje u ime Europske unije treba zauzeti u Zajedničkom odboru EGP-a u vezi s izmjenom Protokola 30. uz Ugovor o EGP-u, o posebnim odredbama u vezi s organizacijom suradnje u području statistike

text:
               11/Sv. 117

               HR

               Službeni list Europske unije

               302

         32013D0333

               L 177/25

               SLUŽBENI LIST EUROPSKE UNIJE

         ODLUKA VIJEĆA
   od 25. lipnja 2013.
   o stajalištu koje u ime Europske unije treba zauzeti u Zajedničkom odboru EGP-a u vezi s izmjenom Protokola 30. uz Ugovor o EGP-u, o posebnim odredbama u vezi s organizacijom suradnje u području statistike
   (2013/333/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 338. stavak 1., u vezi s člankom 218. stavkom 9.,
   uzimajući u obzir Uredbu Vijeća (EZ) br. 2894/94 od 28. studenoga 1994. o aranžmanima za provedbu Ugovora o Europskom gospodarskom prostoru (1), a posebno njezin članak 1. stavak 3.,
   uzimajući u obzir prijedlog Europske komisije,
   budući da:

               (1)

               Ugovor o Europskom gospodarskom prostoru (2) („Ugovor o EGP-u”) stupio je na snagu 1. siječnja 1994.

               (2)

               Prema članku 98. Ugovora o EGP-u, Zajednički odbor EGP-a može odlučiti izmijeniti, između ostalog, njegov Protokol 30.

               (3)

               Protokol 30. uz Ugovor o EGP-u sadrži posebne odredbe o organizaciji suradnje u području statistike.

               (4)

               Uredbom (EU) br. 99/2013 Europskog parlamenta i Vijeća od 15. siječnja 2013. o Europskom statističkom programu za razdoblje 2013.-2017. (3) određuje se financijska omotnica za 2013. za provedbu Europskog statističkog programa za razdoblje 2013.-2017. O dodjeli financijskih sredstava za razdoblje 2014.-2017. tek treba odlučiti.

               (5)

               Statistički program EGP-a za 2013. trebao bi se temeljiti na Uredbi (EU) br. 99/2013 i uključivati one elemente programa koji su nužni za opis i nadziranje svih relevantnih gospodarskih, socijalnih i ekoloških aspekata Europskoga gospodarskog prostora.

               (6)

               Protokol 30. uz Ugovor o EGP-u trebalo bi stoga na odgovarajući način izmijeniti.

               (7)

               Ta bi se izmjena trebala primjenjivati od 1. siječnja 2013. kako bi se od tog datuma omogućila navedena proširena suradnja.

               (8)

               Stajalište Unije u Zajedničkom odboru EGP-a trebalo bi temeljiti na priloženom nacrtu Odluke,

         DONIJELO JE OVU ODLUKU:
   Članak 1.
   Stajalište o predloženoj izmjeni Protokola 30. uz Ugovor o EGP-u, koje treba u ime Europske unije donijeti unutar Zajedničkog odbora EGP-a, temelji se na nacrtu Odluke Zajedničkog odbora EGP-a priloženom ovoj Odluci.
   Članak 2.
   Ova Odluka stupa na snagu na dan donošenja.

      Sastavljeno u Luxembourgu 25. lipnja 2013.

            Za Vijeće

            Predsjednik

         E. GILMORE

      (1)  SL L 305, 30.11.1994., str. 6.

      (2)  SL L 1, 3.1.1994., str. 3.

      (3)  SL L 39, 9.2.2013., str. 12.
   NACRT
   ODLUKE ZAJEDNIČKOG ODBORA EGP-a br. …/…
   od
   o izmjeni Protokola 30. uz Ugovor o EGP-u, o posebnim odredbama o organizaciji suradnje u području statistike
   ZAJEDNIČKI ODBOR EGP-a,
   Uzimajući u obzir Ugovor o Europskom gospodarskom prostoru („Ugovor o EGP-u”), a posebno njegov članak 98.,
   budući da:

               (1)

               Uredbom (EU) br. 99/2013 Europskog parlamenta i Vijeća od 15. siječnja 2013. o Europskom statističkom programu za razdoblje 2013.-2017. (1) određuje se financijska omotnica za 2013. za provedbu Europskog statističkog programa za razdoblje 2013.-2017. O dodjeli financijskih sredstava za razdoblje 2014.-2017. tek treba odlučiti.

               (2)

               Statistički program EGP-a za 2013. trebalo bi temeljiti na Uredbi (EU) br. 99/2013 i uključivati one elemente programa koji su nužni za opis i nadziranje svih relevantnih gospodarskih, socijalnih i ekoloških aspekata Europskoga gospodarskog prostora.

               (3)

               Protokol 30. uz Ugovor o EGP-u trebalo bi stoga izmijeniti kako bi se omogućila provedba navedene proširene suradnje od 1. siječnja 2013.,

         DONIO JE OVU ODLUKU:
   Članak 1.
   Sljedeći se dio umeće nakon članka 4. (Modernizacija europskih statistika o poduzećima i trgovini (MEETS)) Protokola 30. uz Ugovor o EGP-u:

      „Članak 5.
      Statistički program za 2013.
      1.   Sljedeći akt predmet je ovog članka:

                  —

                     32013 R 0099: Uredba (EU) br. 99/2013 Europskog parlamenta i Vijeća od 15. siječnja 2013. o Europskom statističkom programu za razdoblje 2013.-2017. (SL L 39, 9.2.2013., str. 12.).

            2.   Europski statistički program za razdoblje od 2013.-2017. kako je određen Uredbom (EU) br. 99/2013 predstavlja okvir za mjere EGP-a u području statistike koje će se provesti između 1. siječnja 2013. i 31. prosinca 2013. Sva glavna područja Europskog statističkog programa za razdoblje 2013.-2017. smatraju se relevantnim za suradnju na području statistike u EGP-u te je državama EFTA-e omogućena suradnja u punom opsegu.
      3.   Poseban Statistički program EGP-a za 2013. razvija se u suradnji EFTA-inog ureda za statistiku i Eurostata. Statistički program EGP-a za 2013. temelji se na potkategoriji godišnjeg programa rada s kojim se sastavlja usporedno te kojeg je u skladu s Uredbom (EU) 99/2013 izradila Komisija. Statistički program EGP-a za 2013. odobravaju ugovorne stranke u skladu sa svojim unutarnjim postupcima.
      4.   Za 2013., države EFTA-e financijski doprinose u skladu s člankom 82. stavkom 1., točkom (a) Sporazuma i njegovim financijskim odredbama do iznosa koji predstavlja 75 posto iznosa navedenog u proračunskim stavkama 29 02 05 (Europski statistički program za razdoblje 2013.-2017.) i 29 01 04 05 (Politika o statističkim podacima – izdaci za administrativno upravljanje) unesenim u proračun Europske unije za 2013.”

   Članak 2.
   Ova Odluka stupa na snagu dan nakon posljednje obavijesti prema članku 103. stavku 1. Ugovora o EGP-u (2).
   Primjenjuje se od 1. siječnja 2013.
   Članak 3.
   Ova se Odluka objavljuje u odjeljku o EGP-u i Dodatku o EGP-u Službenom listu Europske unije.

      Sastavljeno u Bruxellesu ….

            Za Zajednički odbor EGP-a

            Predsjednik,

            Tajnici Zajedničkog odbora EGP-a

      (1)  SL L 39, 9.2.2013., str. 12.

      (2)  [Ustavni zahtjevi nisu navedeni.] [Ustavni zahtjevi navedeni su.]


title: Odluka (EU) 2015/299 Europske središnje banke od 10. veljače 2015. o izmjeni Odluke ESB/2014/34 o mjerama koje se odnose na ciljane operacije dugoročnijeg refinanciranja (ESB/2015/5)

text:
               25.2.2015

               HR

               Službeni list Europske unije

               L 53/27

         ODLUKA (EU) 2015/299 EUROPSKE SREDIŠNJE BANKE
   od 10. veljače 2015.
   o izmjeni Odluke ESB/2014/34 o mjerama koje se odnose na ciljane operacije dugoročnijeg refinanciranja (ESB/2015/5)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije, a posebno prvu alineju njegova članka 127. stavka 2.,
   uzimajući u obzir Statut Europskog sustava središnjih banaka i Europske središnje banke, a posebno njegov članak 3. stavak 1. prvu alineju, članak 12. stavak 1., članak 18. stavak 1. drugu alineju i članak 34. stavak 1. drugu alineju
   uzimajući u obzir Smjernicu ESB/2011/14 od 20. rujna 2011. o instrumentima i postupcima monetarne politike Eurosustava (1),
   budući da:

               (1)

               U skladu s Prilogom I. odjeljkom 1.6. Smjernice ESB/2011/14 Upravno vijeće može u svakom trenutku promijeniti instrumente, uvjete, kriterije i postupke za provođenje operacija monetarne politike Eurosustava.

               (2)

               Dana 22. siječnja 2015., radi pružanja potpore učinkovitosti ciljanih operacija dugoročnijeg refinanciranja (TLTRO), Upravno vijeće odlučilo je ukloniti raspon od 10 baznih bodova iznad stope za glavne operacije refinanciranja (MRO), za ciljane operacije dugoročnijeg refinanciranja koje će se provesti između ožujka 2015. i lipnja 2016. Uklanjanje raspona odražava smanjenje terminskih premija tržišnih instrumenata financiranja za institucije otkako su 5. lipnja 2014. najavljene ciljane operacije dugoročnijeg refinanciranja. Ova odluka ne utječe na kamatnu stopu koja se primjenjuje na prve ciljane operacije dugoročnijeg refinanciranja provedene u rujnu i prosincu 2014. Ova kamatna stopa stoga ostaje nepromijenjena, tj. fiksna za vrijeme razdoblja trajanja svake operacije po stopi za glavne operacije refinanciranja važećoj u vrijeme najave aukcije u odnosu na odgovarajući TLTRO, uvećanoj za fiksni raspon od 10 baznih bodova.

               (3)

               Povred toga, potrebni su određeni manji ispravci Odluke ESB/2014/34 (2).

               (4)

               Odluku ESB/2014/34 trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Izmjene
   Odluka ESB/2014/34 mijenja se kako slijedi:

               1.

               Članak 5. zamjenjuje se sljedećim:
               „Članak 5.
               Kamata
               U odnosu na ciljane operacije dugoročnijeg refinanciranja provedene u rujnu 2014. i prosincu 2014., primjenjiva kamatna stopa je fiksna za vrijeme razdoblja trajanja svake operacije po stopi za glavne operacije refinanciranja važećoj u vrijeme najave aukcije u odnosu na odgovarajući TLTRO, uvećanoj za fiksni raspon od 10 baznih bodova. U odnosu na ciljane operacije dugoročnijeg refinanciranja provedene od ožujka 2015. do lipnja 2016., primjenjiva kamatna stopa je fiksna za vrijeme razdoblja trajanja svake operacije po stopi za glavne operacije refinanciranja važećoj u vrijeme najave aukcije u odnosu na odgovarajući TLTRO.
               Kamate se plaćaju po dospijeću prilikom dospijeća operacije ili prilikom prijevremene otplate kako je propisano u člancima 6. i 7., ovisno o slučaju.”

               2.

               U Prilogu I. stavku 1. (Izračunavanje ograničenja zaduživanja), druga tablica zamjenjuje se sljedećim:

                           „k

                           Mjesec TLTRO-a

                           Referentni mjesec za raspodjelu

                           CNLk

                           3

                           ožujak 2015.

                           siječanj 2015.

                              NLsvibanj

                              2014 + NLsrpanj

                              2014 + … + NLsijecanj

                              2015

                           4

                           lipanj 2015.

                           travanj 2015.

                              NLsvibanj

                              2014 + NLlipanj

                              2014 + … + NLtravanj

                              2015

                           5

                           rujan 2015.

                           srpanj 2015.

                              NLsvibanj

                              2014 + NLlipanj

                              2014 + … + NLsrpanj

                              2015

                           6

                           prosinac 2015.

                           listopad 2015.

                              NLsvibanj

                              2014 + NLlipanj

                              2014 + … + NLlistopad

                              2015

                           7

                           ožujak 2016.

                           siječanj 2016.

                              NLsvibanj

                              2014 + NLlipanj

                              2014 + … + NLsijecanj

                              2016

                           8

                           lipanj 2016.

                           travanj 2016.

                              NLsvibanj

                              2014 + NLlipanj

                              2014 + … + NLtravanj

                              2016”

               3.

               u Prilogu I. stavku 2. (Izračunavanje obveznih prijevremenih otplata), formula za „Obveznu prijevremenu otplatu sudionika u rujnu 2016.” zamjenjuje se sljedećim:
               „, if”

               4.

               U Prilogu I. treća bilješka zamjenjuje se sljedećim:
               „Za TLTRO koje će se provesti u ožujku 2015. (k = 3), ograničenje je C
                  3 ≤ max{0, AA
                  3}.”

               5.

               U Prilogu II. četvrta bilješka zamjenjuje se sljedećim:
               „Sektorska klasifikacija holding društava nefinancijskih društava u Uredbi (EZ) br. 25/2009 (ESB/2008/32) izmijenjena je Uredbom (EU) br. 1071/2013 (ESB/2013/33) kako bi odrazila promjene u međunarodnim statističkim standardima. Na temelju Uredbe (EU) br. 1071/2013 (ESB/2013/33) holding društva nefinancijskih društava su reklasificirana kao financijska društva. Izvještavanje o TLTRO-u mora, u načelu, biti u skladu s okvirom bilančnih stavki: s učinkom od prosinca 2014., podaci ne bi trebali uključivati holding društva, a usklađenja bi trebala biti prenesena na odgovarajući način.”

               6.

               U Prilogu II. trinaesta bilješka zamjenjuje se sljedećim:
               „Učinke reklasifikacije glavnih ureda i holding društava nefinancijskih društava kao financijskih društava, koji će nastati u prosincu 2014., potrebno je iskazati pod stavkom 3.2.C.”

         Članak 2.
   Stupanje na snagu
   Ova Odluka stupa na snagu 10. veljače 2015.

      Sastavljeno u Frankfurtu na Majni 10. veljače 2015.

            Predsjednik ESB-a

         Mario DRAGHI

      (1)  SL L 331, 14.12.2011., str. 1.

      (2)  Odluka ESB/2014/34 od 29. srpnja 2014. o mjerama koje se odnose na ciljane operacije dugoročnijeg refinanciranja (SL L 258, 29.8.2014., str. 11.).


title: 2007/511/EZ: Odluka Vijeća od 15. veljače 2007. o sklapanju, u ime Zajednice, Dogovora između Europske zajednice i Republike Islanda i Kraljevine Norveške o načinima sudjelovanja tih država u Europskoj agenciji za upravljanje operativnom suradnjom na vanjskim granicama država članica Europske unije

text:
               19/Sv. 003

               HR

               Službeni list Europske unije

               229

         32007D0511

               L 188/15

               SLUŽBENI LIST EUROPSKE UNIJE

               15.02.2007.

      ODLUKA VIJEĆA

   od 15. veljače 2007.
   o sklapanju, u ime Zajednice, Dogovora između Europske zajednice i Republike Islanda i Kraljevine Norveške o načinima sudjelovanja tih država u Europskoj agenciji za upravljanje operativnom suradnjom na vanjskim granicama država članica Europske unije
   (2007/511/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 62. stavak 2. točku (a) i članak 66. u vezi s prvom rečenicom prvoga podstavka njegovog članka 300. stavka 2. i prvim podstavkom članka 300. stavka 3.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Sukladno s člankom 21. stavkom 3. Uredbe Vijeća (EZ) br. 2007/2004 od 26. listopada 2004. o osnivanju Europske agencije za upravljanje operativnom suradnjom na vanjskim granicama država članica Europske unije (2), zemlje koje su se pridružile provedbi, primjeni i razvoju schengenske pravne stečevine sudjeluju u Agenciji. Načini njihova sudjelovanja utvrđuju se daljnjim dogovorima koji se sklapaju između Zajednice i tih zemalja.

               (2)

               Nakon ovlaštenja danog Komisiji od 7. listopada 2004. zaključeni su pregovori s Republikom Island i Kraljevinom Norveškom o Dogovoru između Europske zajednice i Republike Islanda i Kraljevine Norveške o načinima sudjelovanja tih država u Europskoj agenciji za upravljanje operativnom suradnjom na vanjskim granicama država članica Europske unije.

               (3)

               U skladu s člancima 1. i 2. Protokola o stajalištu Danske koji je priložen Ugovoru o Europskoj uniji i Ugovoru o osnivanju Europske zajednice, Danska ne sudjeluje u donošenju ove Odluke i nije njome vezana niti se na nju primjenjuje. S obzirom da ova Odluka predstavlja razvoj schengenske pravne stečevine prema odredbama glave IV. Dijela trećeg Ugovora o osnivanju Europske zajednice, Danska bi trebala, u skladu s člankom 5. navedenog Protokola, odlučiti hoće li je u roku od šest mjeseci nakon donošenja ove Odluke od strane Vijeća provesti u svojem nacionalnom zakonodavstvu.

               (4)

               Ova Odluka predstavlja razvoj odredaba schengenske pravne stečevine u kojoj ne sudjeluje Ujedinjena Kraljevina u skladu s Odlukom Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanjem u nekim odredbama schengenske pravne stečevine (3). Ujedinjena Kraljevina stoga ne sudjeluje u njezinu donošenju, ne obvezuje je, niti se na nju primjenjuje.

               (5)

               Ova Odluka predstavlja razvoj odredaba schengenske pravne stečevine u kojoj ne sudjeluje Irska u skladu s Odlukom Vijeća 2002/192/EZ od 28. veljače 2002. o zahtjevu Irske za sudjelovanjem u nekim odredbama schengenske pravne stečevine (4). Irska stoga ne sudjeluje u njezinu donošenju i ne obvezuje je, niti se na nju primjenjuje.

               (6)

               Sukladno s Odlukom Vijeća 2007/512/EZ (5) i do njezina kasnijeg konačnog zaključenja, Dogovor je potpisan u ime Zajednice dana 1. veljače 2007.

               (7)

               Dogovor bi stoga trebalo sklopiti,

         ODLUČILO JE:
   Članak 1.
   Ovime se potvrđuje u ime Zajednice Dogovor između Europske zajednice i Republike Islanda i Kraljevine Norveške o načinima sudjelovanja tih država u Europskoj agenciji za upravljanje operativnom suradnjom na vanjskim granicama država članica Europske unije.
   Tekst Dogovora priložen je ovoj Odluci (6).
   Članak 2.
   Predsjednik Vijeća ovime se ovlašćuje da odredi osobu ovlaštenu da u ime Zajednice položi instrument o odobravanju iz članka 9. stavka 1. Dogovora kojim se izražava suglasnost Zajednice s takvom obvezom.

      Sastavljeno u Bruxellesu 15. veljače 2007.

            Za Vijeće

            Predsjednik

         W. SCHÄUBLE

      (1)  Mišljenje Europskog parlamenta od 12. prosinca 2006. (još nije objavljeno u Službenom listu).

      (2)  SL L 349, 25.11.2004., str. 1.

      (3)  SL L 131, 1.6.2000., str. 43.

      (4)  SL L 64, 7.3.2002., str. 20.

      (5)  SL L 188, 20.7.2007., str. 17.

      (6)  SL L 188, 20.7.2007., str. 19.


title: 2011/116/EU: Odluka Vijeća od 13. prosinca 2010. o potpisivanju u ime Unije i privremenoj primjeni Protokola uz Sporazum o partnerstvu između Europske zajednice i Saveznih Država Mikronezije u ribolovu u Saveznim Državama Mikronezije

text:
               04/Sv. 009

               HR

               Službeni list Europske unije

               234

         32011D0116

               L 052/1

               SLUŽBENI LIST EUROPSKE UNIJE

               13.12.2010.

      ODLUKA VIJEĆA

   od 13. prosinca 2010.
   o potpisivanju u ime Unije i privremenoj primjeni Protokola uz Sporazum o partnerstvu između Europske zajednice i Saveznih Država Mikronezije u ribolovu u Saveznim Državama Mikronezije
   (2011/116/EU)
   VIJEĆE EUROPSKE UNIJE
   uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 25. travnja 2006. donijelo Uredbu (EZ) br. 805/2006 o sklapanju Sporazuma o partnerstvu između Europske zajednice i Federalnih Država Mikronezije u ribolovu u Saveznim Državama Mikronezije (1) (dalje u tekstu „Sporazum o partnerstvu”).

               (2)

               Protokol o ribolovnim mogućnostima i financijskom doprinosu koji je predviđen Sporazumom o partnerstvu (dalje u tekstu „bivši Protokol”) bio je priložen uz Sporazum o partnerstvu. Bivši je Protokol istekao 25. veljače 2010.

               (3)

               Europska unija je zatim sa Saveznim Državama Mikronezije (dalje u tekstu „Mikronezija”) pregovarala o novom Protokolu uz Sporazum o partnerstvu (dalje u tekstu „Protokol”), koji plovilima Europske unije pruža ribolovne mogućnosti u vodama nad kojima Mikronezija ima suverenitet ili nadležnost u pogledu ribarstva.

               (4)

               Po završetku tih pregovora, Protokol je parafiran 7. svibnja 2010.

               (5)

               Protokol se u skladu s člankom 15. primjenjuje privremeno od datuma njegovog potpisivanja.

               (6)

               Kako bi se osigurao brz nastavak ribolovnih aktivnosti plovila Unije, važno je da se Protokol primjenjuje što je prije moguće, budući da je stari Protokol istekao.

               (7)

               Protokol bi trebalo potpisati i primjenjivati privremeno do završetka postupaka potrebnih za njegovo sklapanje,

         DONIJELO JE OVU UREDBU:
   Članak 1.
   Potpisivanje Protokola o ribolovnim mogućnostima i financijskom doprinosu koji je predviđen Sporazumom o partnerstvu između Europske zajednice i Saveznih Država Mikronezije u ribolovu u Saveznim Državama Mikronezije (dalje u tekstu „Protokol”) se odobrava u ime Unije, podložno sklapanju navedenog Protokola.
   Tekst Protokola priložen je ovoj Odluci.
   Članak 2.
   Predsjednik Vijeća ovlašćuje se odrediti osobu(-e) opunomoćenu(-e) za potpisivanje Protokola u ime Unije podložno njegovu sklapanju.
   Članak 3.
   Protokol se privremeno primjenjuje od datuma njegovog potpisivanja (2) u skladu s člankom 15. do završetka postupaka potrebnih za njegovo sklapanje.
   Članak 4.
   Ova Odluka stupa na snagu danom donošenja.

      Sastavljeno u Bruxellesu 13. prosinca 2010.

            Za Vijeće

            Predsjednik

         K. PEETERS

      (1)  SL L 151, 6.6.2006., str. 1.

      (2)  Datum potpisivanja Protkola objavit će Glavno tajništvo Vijeća u Službenom listu Europske unije.


title: 2012/714/EU: Odluka Komisije od 21. studenoga 2012. o potvrdi sudjelovanja Litve u pojačanoj suradnji u području prava primjenljivog na razvod braka i zakonsku rastavu

text:
               19/Sv. 13

               HR

               Službeni list Europske unije

               288

         32012D0714

               L 323/18

               SLUŽBENI LIST EUROPSKE UNIJE

         ODLUKA KOMISIJE
   od 21. studenoga 2012.
   o potvrdi sudjelovanja Litve u pojačanoj suradnji u području prava primjenljivog na razvod braka i zakonsku rastavu
   (2012/714/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 328. stavak 1. i članak 331. stavak 1.,
   uzimajući u obzir Odluku Vijeća 2010/405/EU od 12. srpnja 2010. o odobrenju pojačane suradnje u području prava primjenljivog na razvod braka i zakonsku rastavu (1),
   uzimajući u obzir Uredbu Vijeća (EU) br. 1259/2010 od 20. prosinca 2010. o provedbi pojačane suradnje u području prava primjenljivog na razvod braka i zakonsku rastavu (2),
   uzimajući u obzir obavijest Litve o namjeri sudjelovanja u pojačanoj suradnji u području prava primjenljivog na razvod braka i zakonsku rastavu,
   budući da:

               (1)

               Vijeće je 12. srpnja 2010. odlučilo odobriti pojačanu suradnju između Belgije, Bugarske, Njemačke, Španjolske, Francuske, Italije, Latvije, Luksemburga, Mađarske, Malte, Austrije, Portugala, Rumunjske i Slovenije u području prava primjenljivog na razvod braka i zakonsku rastavu.

               (2)

               Vijeće je 20. prosinca 2010. donijelo Uredbu (EU) br. 1259/2010 o provedbi pojačane suradnje u području prava primjenljivog na razvod braka i zakonsku rastavu.

               (3)

               Litva je pismom od 25. svibnja 2012., koje je Komisija 19. lipnja 2012. evidentirala kao primljeno, obavijestila o namjeri sudjelovanja u pojačanoj suradnji u području prava primjenljivog na razvod braka i zakonsku rastavu.

               (4)

               Komisija napominje da Odlukom 2010/405/EU nisu propisani nikakvi konkretni uvjeti za sudjelovanje u pojačanoj suradnji u području prava primjenljivog na razvod braka i zakonsku rastavu i da bi sudjelovanje Litve trebalo pojačati koristi te pojačane suradnje.

               (5)

               Stoga treba potvrditi sudjelovanje Litve u pojačanoj suradnji u području prava primjenljivog na razvod braka i zakonsku rastavu.

               (6)

               Komisija bi trebala donijeti privremene mjere za Litvu koje su potrebne za primjenu Uredbe (EU) br. 1259/2010.

               (7)

               Uredba (EU) br. 1259/2010 trebala bi stupiti na snagu u Litvi sljedećeg dana od dana objave ove Odluke u Službenom listu Europske unije,

         DONIJELA JE OVU ODLUKU:
   Članak 1.
   Sudjelovanje Litve u pojačanoj suradnji
   1.   Potvrđuje se sudjelovanje Litve u pojačanoj suradnji u području prava primjenljivog na razvod braka i zakonsku rastavu odobrenoj Odlukom 2010/405/EU.
   2.   Uredba (EU) br. 1259/2010 primjenjuje se na Litvu u skladu s ovom Odlukom.
   Članak 2.
   Informacije koje dostavlja Litva
   Litva do 22. kolovoza 2013. dostavlja Komisiji svoje nacionalne odredbe, ako postoje, u pogledu:

               (a)

               formalnih uvjeta primjenljivih na sporazume o odabiru primjenljivog prava prema članku 7. stavcima od 2. do 4. Uredbe (EU) br. 1259/2010; i

               (b)

               mogućnosti određivanja primjenljivog prava u skladu s člankom 5. stavkom 3. Uredbe (EU) br. 1259/2010.

         Članak 3.
   Privremene odredbe za Litvu
   1.   Uredba (EU) br. 1259/2010 primjenjuje se na Litvu samo za pokrenute pravne postupke i za sporazume iz članka 5. Uredbe (EU) br. 1259/2010 sklopljene od 22. svibnja 2014.
   Međutim, Litvi se priznaje i sporazum o odabiru primjenljivog prava sklopljen prije 22. svibnja 2014., pod uvjetom da je u skladu s člancima 6. i 7. Uredbe (EU) br. 1259/2010.
   2.   Uredbom (EU) br. 1259/2010 se za Litvu ne dovode u pitanje sporazumi o odabiru primjenljivog prava sklopljeni u skladu s pravom države članice sudionice pred čijim je sudom postupak pokrenut prije 22. svibnja 2014.
   Članak 4.
   Stupanje na snagu i datum primjene Uredbe (EU) br. 1259/2010 u Litvi
   Uredba (EU) br. 1259/2010 stupa na snagu u Litvi sljedećeg dana od dana objave ove Odluke u Službenom listu Europske unije.
   Uredba (EU) br. 1259/2010 primjenjuje se na Litvu od 22. svibnja 2014.
   Članak 5.
   Stupanje na snagu
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 21. studenoga 2012.

            Za Komisiju

            Predsjednik

         José Manuel BARROSO

      (1)  SL L 189, 22.7.2010., str. 12.

      (2)  SL L 343, 29.12.2010., str. 10.


title: 2000/487/EZ: Odluka Vijeća od 17. srpnja 2000. o prihvaćanju, od strane Europske zajednice, izmjena Sporazuma o osnivanju Opće komisije za ribarstvo Sredozemlja radi utvrđivanja samostalnog proračuna za tu organizaciju

text:
               04/Sv. 10

               HR

               Službeni list Europske unije

               17

         32000D0487

               L 197/35

               SLUŽBENI LIST EUROPSKE UNIJE

         ODLUKA VIJEĆA
   od 17. srpnja 2000.
   o prihvaćanju, od strane Europske zajednice, izmjena Sporazuma o osnivanju Opće komisije za ribarstvo Sredozemlja radi utvrđivanja samostalnog proračuna za tu organizaciju
   (2000/487/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 37., u vezi s člankom 300. stavkom 2. prvom rečenicom, i stavkom 3. prvim podstavkom,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   budući da:

               (1)

               Europska zajednica je član Opće komisije za ribarstvo Sredozemlja (GFCM) (3).

               (2)

               Gospodarenje ribljim stokom u Mediteranu zahtijeva poduzimanje mjera na multilateralnoj razini radi reguliranja ribolovnih aktivnosti na otvorenom moru. Razvoj akvakulture može imati koristi od multilateralne suradnje. GFCM čini prikladan okvir za navedene aktivnosti.

               (3)

               GFCM je nedavno donio izmjene izrađene radi jačanja svojih aktivnosti stvaranjem Znanstvenog savjetodavnog vijeća, koje se sastaje jednom godišnje. Nove aktivnosti ove organizacije zahtijevaju nužna financijska sredstva.

               (4)

               GFCM u cijelosti ovisi o proračunu Organizacije za hranu i poljoprivredu (FAO). Određeno ograničenje proračuna znači da radnje GFCM-a koje je nužno izvršiti radi jačanja njezine nove uloge ne mogu biti financirana. GFCM zato mora imati svoj vlastiti samostalni proračun.

               (5)

               Na sastanku održanom od 13. do 16. listopada 1997., GFCM je donio izmjene teksta sporazuma o utvrđivanju samostalnog proračuna. Navedeni proračun predstavlja novu obvezu ugovornih stranaka GFCM-a u smislu članka X. stavka 2. Sporazuma o osnivanju GFCM-a.

               (6)

               Navedene nove obveze mogu stupiti na snagu jedino njihovim izglasavanjem od strane dvije trećine članova Komisije GFCM-a i u odnosu na svakog člana, uz suglasnost istog.

               (7)

               Zajednica će zato donijeti akt o prihvaćanju samostalnog proračuna GFCM-a,

         ODLUČILO JE:
   Jedini članak
   1.   Zajednica prihvaća donošenje samostalnog proračuna za Opću komisiju za ribarstvo Sredozemlja, u skladu s aktom navedenim u Prilogu I.
   2.   Tekst izmijenjenog Sporazuma i izmijenjenog Poslovnika Opće komisije za ribarstvo Sredozemlja, uključujući odredbe samostalnog proračuna, naveden je u Prilogu II.

      Sastavljeno u Bruxellesu 17. srpnja 2000.

            Za Vijeće

            Predsjednik

         J. GLAVANY

      (1)  SL C 15, 20.1.1999., str. 13.

      (2)  SL C 150, 28.5.1999., str. 153.

      (3)  Odluka Vijeća (98/416/EZ) od 16. lipnja 1998. o pristupanju Europske zajednice Općoj komisiji za ribarstvo Sredozemlja (SL L 190, 4.7.1998., str. 34.).

      PRILOG I.

         Akt o prihvaćanju samostalnog proračuna Opće komisije za ribarstvo Sredozemlja

      Poštovani gospodine,
      imam čast obavijestiti vas da je Europska zajednica odlučila prihvatiti nova pravila važeća za utvrđivanje samostalnog proračuna Opće komisije za ribarstvo Sredozemlja. Predajem Vam stoga ovaj akt kojim Zajednica prihvaća novi članak VIII.a i IX.a kao i izmjene članaka II., VII. i IX. Sporazuma donesenog na sastanku od 13. do 16. listopada 1997., u skladu s člankom X. stavkom 2. navedenog sporazuma.
      S poštovanjem,

         Predsjednik Vijeća Europske unije

                  g. Diouf

                  Glavni direktor

                  Organizacija Ujedinjenih naroda za hranu i poljoprivredu

                  Via delle Terme di Caracalla

                  1-00100 Rim

      PRILOG II.

         SPORAZUM
         o osnivanju Opće komisije za ribarstvo Sredozemlja

            PREAMBULA

         UGOVORNE STRANKE,
         uzimajući u obzir odgovarajuće odredbe Konvencije Ujedinjenih naroda o pravu mora koja je stupila na snagu 16. studenoga 1994. (dalje u tekstu: Konvencija Ujedinjenih naroda) i kojom se od svih članova međunarodne zajednice zahtijeva suradnja u zaštiti i gospodarenju živim morskim resursima,
         uzimajući u obzir ciljeve i namjene određene u 17. poglavlju Agende 21 koju je donijela Konferencija Ujedinjenih naroda o okolišu i razvoju 1992. kao i Kodeks odgovornog ribarenja koji je donesen na Konferenciji FAO-a 1995.,
         primjećujući da su u svrhu očuvanja i gospodarenja određenim vrstama ribljih stokova dogovoreni i drugi međunarodni instrumenti,
         dijeleći interes za razvoj i pravilno iskorištavanje živih morskih resursa u Sredozemnom i Crnom moru i susjednim vodama (dalje u tekstu: regija) i želeći ostvariti svoje ciljeve kroz međunarodnu suradnju koja bi se pospješila osnivanjem Opće komisije za ribarstvo Sredozemlja,
         prepoznajući važnost očuvanja i upravljanja ribarstvom u regiji i promicanja suradnje s tim ciljem,
         SPORAZUMNE SU:
         Članak I.
         Komisija
         1.   Ugovorne stranke ovime osnivaju, u okviru Organizacije za hranu i poljoprivredu Ujedinjenih naroda (dalje u tekstu „Organizacija”), komisiju pod nazivom Opća komisija za ribarstvo Sredozemlja (dalje u tekstu „Komisija”), s ciljem izvršavanja zadaća i obveza opisanih u niže navedenom članku III.
         2.   Članovi Komisije su članice i pridružene članice Organizacije i države nečlanice koje su članice Ujedinjenih naroda, bilo koja od specijaliziranih agencija Ujedinjenih naroda ili Međunarodne agencije za atomsku energiju, a koje su:

                     i.

                     obalne države ili pridružene članice koje su u cijelosti ili djelomično smještene u regiji;

                     ii.

                     države ili pridružene članice čija plovila sudjeluju u izlovu ribljih stokova u regiji a koji su obuhvaćeni ovim Sporazumom; ili

                     iii.

                     regionalne organizacije za gospodarsku integraciju, čija je članica bilo koja država navedena u podstavcima i. ili ii. i na koje je ta država prenijela nadležnost za pitanja obuhvaćena ovim Sporazumom;

               i koje prihvaćaju ovaj Sporazum u skladu s odredbama dolje navedenog članka XI., pri čemu se podrazumijeva da te odredbe ne utječu na članstvo u Komisiji tih država koje nisu članice Ujedinjenih naroda, neke od specijaliziranih agencija Ujedinjenih naroda ili Međunarodne agencije za atomsku energiju, ali su postale potpisnice ovog Sporazuma prije 22. svibnja 1963. U odnosu na pridružene članice, Organizacija ovaj Sporazum podnosi tijelu nadležnom za međunarodne odnose tih pridruženih članica, u skladu s odredbama članka XIV. stavka 5. Ustava i članka XXI. stavka 3. općeg poslovnika Organizacije.
         Članak II.
         Organizacija
         1.   Članice na sjednicama Komisije predstavlja po jedan izaslanik kojeg mogu pratiti zamjenik, stručnjaci i savjetnici. Zamjenici, stručnjaci i savjetnici koji sudjeluju na sastancima Komisije nemaju pravo glasa, osim u slučaju kada zamjenik zastupa izaslanika koji je odsutan.
         2.   U skladu sa stavkom 3. svaka članica ima jedan glas. Komisija odluke donosi većinom glasova, ako Sporazumom nije drukčije predviđeno. Većina ukupnog broja članova Komisije čini kvorum.
         3.   Regionalna organizacija za gospodarsku integraciju koja je članica Komisije, na sastancima Komisije ili nekog od njenih pomoćnih tijela ima pravo na broj glasova jednak broju svojih država članica koje na takvom sastanku imaju pravo glasa.
         4.   Regionalna organizacija za gospodarsku integraciju, koja je članica Komisije, ostvaruje prava koja proizlaze iz tog članstva, u područjima za koje je nadležna, naizmjenično sa svojim državama članicama koje su članice Komisije. Kada Regionalna organizacija za gospodarsku integraciju, koja je članica Komisije ostvaruje svoje pravo glasa, njene države članice ne ostvaruju svoje pravo glasa i obratno.
         5.   Bilo koja članica Komisije može od Regionalne organizacije za gospodarsku integraciju, koja je članica Komisije ili od njenih država članica koje su članice Komisije, zatražiti podatke o tome je li za neko pitanje nadležna Organizacija članica ili njene države članice. Regionalna organizacija za gospodarsku integraciju ili njene države članice pružaju tražene podatke na takav zahtjev.
         6.   Prije svakog sastanka Komisije ili nekog njenog pomoćnog tijela, Regionalna organizacija za gospodarsku integraciju, koja je članica Komisije, ili njene države članice koje su članice Komisije, moraju navesti ima li Regionalna organizacija za gospodarsku integraciju ili njene države članice nadležnost nad nekim pitanjem koje će biti razmatrano na sastanku i hoće li Regionalna organizacija za gospodarsku integraciju ili njene države članice glasovati o svakoj točki dnevnog reda. Ovaj stavak ni na koji način ne sprječava Regionalnu organizaciju za gospodarsku integraciju, koja je članica Komisije, ili njene države članice, koje su članice Komisije, da za potrebe ovog stavka daju jedinstvenu izjavu, koja će vrijediti za pitanja i točke dnevnog reda koji će se razmatrati na svim kasnijim sastancima, osim u slučaju izuzetaka ili izmjena o kojima se priopćava prije svakog pojedinog sastanka.
         7.   U slučaju kada se točka na dnevnom redu odnosi na pitanja u kojima je nadležnost prenesena na Regionalnu organizaciju za gospodarsku integraciju i pitanja koja su u nadležnosti njenih država članica, u raspravi mogu sudjelovati i Regionalna organizacija za gospodarsku integraciju i njene države članice. U slučaju takve sjednice, pri donošenju odluka u obzir će biti uzete samo izjave članice s pravom glasa.
         8.   Radi utvrđivanja kvoruma na svakom sastanku Komisije, izaslanstvo Regionalne organizacije za gospodarsku integraciju, koja je članica Komisije, broji se samo ako ima pravo glasa na sastanku za koji se utvrđuje kvorum.
         9.   Komisija bira predsjednika i dva dopredsjednika.
         10.   Predsjednik Komisije obično saziva redovnu sjednicu Komisije jedanput godišnje, ako većina članova ne odluči drukčije. Mjesto i vrijeme svih sjednica određuje Komisija u dogovoru s glavnim tajništvom Organizacije.
         11.   Sjedište Komisije nalazi se u sjedištu Organizacije u Rimu ili na nekom drugom mjestu koje odredi Komisija.
         12.   Komisija može dvotrećinskom većinom glasova svojih članica donositi i mijenjati svoj poslovnik, pod uvjetom da poslovnik ili izmjene poslovnika nisu u suprotnosti s ovim Sporazumom ili statutom Organizacije.
         13.   Komisija može dvotrećinskom većinom glasova svojih članica donositi i mijenjati svoj financijski pravilnik, pod uvjetom da su ti propisi u skladu s načelima financijskog pravilnika Organizacije. O tim propisima obavješćuje se Odbor za financije, koji može ne odobriti te propise ili izmjene propisa, ako utvrdi da oni nisu u skladu s načelima financijskog pravilnika Organizacije.
         Članak III.
         Zadaće
         1.   Cilj Komisije je promicanje razvoja i očuvanja živih morskih resursa, racionalnoga gospodarenja tim resursima i njihovog optimalnog iskorištavanja, kao i održivi razvoj akvakulture u regiji, a u tu svrhu Komisija ima sljedeće zadaće i odgovornosti;

                     (a)

                     vrši stalni nadzor nad stanjem tih resursa, uključujući njihovu veličinu i stupanj iskorištavanja, kao i nad stanjem ribarstva koje na njima počiva;

                     (b)

                     utvrđuje i preporučuje, u skladu s odredbama članka V., odgovarajuće mjere:

                                 i.

                                 za očuvanje i racionalno gospodarenje živim morskim resursima, uključujući mjere kojima se:

                                             —

                                             određuju metode ribolova i ribolovni alati,

                                             —

                                             propisuje najmanja veličina primjeraka određenih vrsta,

                                             —

                                             utvrđuju sezone lova i lovostaja, kao i ribolovne zone,

                                             —

                                             regulira količina ukupnog ulova i opseg ribolovnog napora i njihova podjela među članicama,

                                 ii.

                                 za provedbu ovih preporuka.;

                     (c)

                     vrši stalni nadzor nad gospodarskim i socijalnim aspektima ribarske industrije i predlaže mjere za njezin razvoj;

                     (d)

                     potiče, predlaže, usklađuje i prema potrebi, poduzima mjere osposobljavanja i savjetovanja u vezi sa svim aspektima ribarstva;

                     (e)

                     potiče, predlaže, usklađuje i prema potrebi, provodi mjere za istraživanje i razvoj, uključujući projekte suradnje na području ribarstva i zaštite živih morskih resursa;

                     (f)

                     prikuplja, objavljuje ili prosljeđuje informacije o raspoloživim morskim resursima i ribarstvu koje počiva na tim resursima;

                     (g)

                     promiče programe akvakulture u moru i bočatim vodama i intenzivira obalno ribarstvo;

                     (h)

                     provodi ostale aktivnosti kroz koje može ostvariti gore navedene ciljeve.

               2.   Pri utvrđivanju i predlaganju mjera iz stavka 1. točke (b) Komisija poduzima mjere predostrožnosti u vezi s odlukama koje se odnose na očuvanje i gospodarenje i uzima u obzir najbolje dostupne znanstvene dokaze i potrebu promicanja razvoja i pravilnog iskorištavanja živih morskih resursa.
         Članak IV.
         Regija
         Komisija izvršava zadaće i odgovornosti određene u članku III. u regiji utvrđenoj u preambuli.
         Članak V.
         Preporuke o mjerama gospodarenja
         1.   Preporuke iz članka III. stavka 1. točke (b) donose se dvotrećinskom većinom glasova članica Komisije koje su prisutne i glasuju. O sadržaju tih preporuka predsjednik Komisije obavješćuje svaku članicu.
         2.   U skladu s odredbama ovog članka, članice Komisije se obvezuju na provedbu preporuka Komisije u skladu s člankom III. stavkom 1. točkom (b) od datuma koji je odredila Komisija, ali ne prije isteka razdoblja za podnošenje prigovora predviđenog ovim člankom.
         3.   Svaka članica Komisije može u roku od 120 dana od dana kada je obaviještena o preporuci, uložiti prigovor na tu preporuku i u tom slučaju neće biti obvezna provesti preporuku. Ako je prigovor uložen u roku od 120 dana, bilo koja druga članica može uložiti prigovor u sljedećih 60 dana. Članica može u bilo koje vrijeme povući svoj prigovor i provesti preporuku.
         4.   Ako prigovor na preporuku uloži više od jedne trećine članica Komisije, ostale članice više neće biti obvezne tu preporuku provesti; isto tako, sve ili neke od tih članica mogu se međusobno dogovoriti da provedu preporuku.
         5.   Predsjednik Komisije odmah po primitku ili povlačenju svakog prigovora o tome obavješćuje svaku članicu.
         Članak VI.
         Izvješća
         Komisija nakon svake sjednice glavnom direktoru Organizacije dostavlja izvješće sa svojim stavovima, preporukama i odlukama, a šalje mu i ostala izvješća za koja misli da su potrebna ili poželjna. Izvješća odbora i radnih tijela Komisije predviđenih u članku VII. Sporazuma dostavljaju se glavnom direktoru Organizacije preko Komisije.
         Članak VII.
         Odbori, radne skupine i stručnjaci
         1.   Komisija može osnovati privremene, posebne ili stalne odbore, koji će razmatrati i izvještavati o pitanjima koja se odnose na zadaće Komisije, kao i radna tijela, koja će razmatrati određene tehničke probleme i davati preporuke.
         2.   Sjednice odbora i radnih tijela iz gore navedenog stavka 1. saziva predsjednik Komisije, a mjesto i vrijeme sjednica određuje u dogovoru s glavnim direktorom Organizacije, prema potrebi.
         3.   Osnivanje odbora i radnih skupina iz gore navedenog stavka 1. te zapošljavanje ili imenovanje stručnjaka ovisi o raspoloživosti potrebnih sredstava u odgovarajućem poglavlju odobrenog proračuna Komisije. Prije donošenja odluka o troškovima vezanim uz osnivanje odbora i radnih tijela i zapošljavanje ili imenovanje stručnjaka, Komisija će ispred sebe imati izvješće tajnika Komisije o administrativnim i financijskim posljedicama takvih odluka.
         Članak VIII.
         Suradnja s međunarodnim organizacijama
         Komisija blisko surađuje s ostalim međunarodnim organizacijama na pitanjima od zajedničkog interesa.
         Članak VIII.a
         Financije
         1.   Svaka članica Komisije obvezuje se dati godišnji doprinos iz samostalnog proračuna u skladu s rasponom doprinosa koji donosi Komisija.
         2.   Na svakoj redovitoj sjednici, Komisija donosi svoj samostalni proračun konsenzusom svojih članica, a ako se ipak, nakon svih uloženih napora, ne može postići konsenzus tijekom iste sjednice, predmet se stavlja na glasovanje a proračun se donosi dvotrećinskom većinom članica.

                     3.

                                 (a)

                                 Iznos doprinosa svake članice Komisije utvrđuje se u skladu s planom koji Komisija donosi i dopunjava konsenzusom.

                                 (b)

                                 Plan koji je Komisija donijela ili izmijenila iznosi se u Financijskom pravilniku Komisije.

               4.   Od svake nečlanice Organizacije koja postaje članica Komisije zahtijeva se davanje doprinosa prema troškovima Komisije koji su nastali vezano uz aktivnosti Komisije kako Komisija odredi.
         5.   Doprinosi se plaćaju u slobodnim konvertibilnim valutama ako Komisija ne odluči drukčije uz suglasnost glavnog direktora.
         6.   Komisija može također prihvatiti donacije i ostale oblike pomoći od organizacija, pojedinaca i ostalih izvora u svrhe vezane uz ispunjavanje bilo koje od njenih zadaća.
         7.   Doprinosi i donacije i ostali oblici primljene pomoći ulažu se u fond posebne namjene kojim upravlja glavni direktor u skladu s Financijskim pravilnikom Organizacije.
         8.   Članica Komisije koja je u zaostatku s plaćanjem svojih financijskih doprinosa Komisiji nema pravo glasa u Komisiji ako je iznos njezinih zaostataka jednak ili premašuje iznos propisanog doprinosa za prethodne dvije kalendarske godine. Komisija može, ipak, dozvoliti takvoj članici pravo glasa ako je zadovoljavajuće da je do neplaćanja došlo zbog uvjeta koji su izvan kontrole članice ali ni u kojem slučaju ne produžuje pravo glasa po isteku daljnje dvije kalendarske godine.
         Članak IX.
         Troškovi
         1.   Troškove izaslanika i njihovih zamjenika, stručnjaka i savjetnika, vezani uz njihovo prisustvovanje na sjednicama Komisije, te troškovi predstavnika koji se šalju u odbore i radne skupine osnovane u skladu s člankom VII. ovog Sporazuma, utvrđuju i plaćaju odnosne članice.
         2.   Troškovi tajništva, uključujući publikacije i obavijesti, kao i troškove predsjednika i potpredsjednika Komisije, nastale u izvršavanju dužnosti u ime Komisije između njenih sjednica, utvrđuju se i plaćaju iz proračuna Komisije.
         3.   Troškove istraživačkih i razvojnih projekata pojedinih članica Komisije, bilo da su provedeni nezavisno ili po preporuci Komisije, utvrđuju i plaćaju predmetne članice.
         4.   Troškove nastale u vezi sa suradnjom na istraživačkim ili razvojnim projektima, koji se provode u skladu s odredbama članka III. stavka 1. točke (e), ako drukčije nisu podmireni, utvrđuju i plaćaju članice i to u obliku i iznosu koji međusobno dogovore. Doprinosi za zajedničke projekte ulažu se u fond posebne namjene koji osniva Organizacija a kojim upravlja Organizacija u skladu s financijskim pravilnikom i poslovnikom Organizacije.
         5.   Troškovi stručnjaka, koji su uz suglasnost glavnog direktora pozvani da sudjeluju na sjednicama Komisije, odbora ili radnih skupina, plaćaju se iz proračuna Komisije.
         6.   Komisija može prihvatiti dobrovoljne priloge za opće namjene ili određene projekte ili aktivnosti Komisije. Prilozi se uplaćuju u fond koji osniva Organizacija. Primanje takvih dobrovoljnih priloga i upravljanje fondom moraju biti u skladu s financijskim pravilnikom i poslovnikom.
         Članak IX.a
         Upravljanje
         1.   Tajnika Komisije (dalje u tekstu „tajnik”) imenuje glavni direktor uz odobrenje Komisije, ili u slučaju imenovanja između redovitih sjednica Komisije, uz odobrenje članica Komisije.
         2.   Tajnik je odgovoran za primjenu politike i aktivnosti Komisije i o tome izvještava Komisiju. Tajnik postupa kao tajnik i prema drugim pomoćnim tijelima koje osniva Komisija, prema potrebi.
         3.   Troškovi Komisije podmiruju se iz njenog samostalnog proračuna osim onih vezanih uz zaposlenike i tehničke mogućnosti koje može osigurati Organizacija. Troškove koje snosi Organizacija određuju se i podmiruju unutar granica dvogodišnjeg proračuna koji je pripremio glavni direktor a odobrila konferencija Organizacije u skladu s općim poslovnikom i financijskim pravilnikom Organizacije.
         4.   Troškove izaslanika, njihovih zamjenika, stručnjaka i savjetnika tijekom prisustvovanja, kao predstavnika vlade, sjednicama Komisije, njenim potkomisijama i odborima, kao i troškove promatrača na sjednicama, snose odnosne vlade ili organizacije. Troškove stručnjaka koje poziva Komisija radi prisustvovanja, u svojstvu pojedinca, sastancima Komisije ili njenih potkomisija i odbora snosi proračun Komisije.
         Članak X.
         Izmjene
         1.   Opća komisija za ribarstvo Sredozemlja može izmijeniti ovaj Sporazum glasovima dvotrećinske većine svih članica Komisije. U skladu s niže navedenim stavkom 2., izmjene stupaju na snagu na dan kada ih Komisija prihvati.
         2.   Izmjene kojima se uvode nove obveze za članice stupaju na snagu nakon što ih prihvate dvije trećine članica Komisije, a za pojedinačne članice stupaju na snagu kada ih one prihvate. Dokumenti o prihvaćanju izmjena koje podrazumijevaju nove obveze polažu se kod glavnog direktora Organizacije, koji sve članice Opće komisije za ribarstvo Sredozemlja i glavnog tajnika Ujedinjenih naroda obavješćuje o primitku dokumenta o prihvaćanju i stupanju na snagu izmjena. Za prava i obveze svake članice Opće komisije za ribarstvo Sredozemlja koja nije prihvatila izmjenu kojom se uvode dodatne obveze i dalje vrijede odredbe ovog Sporazuma prije stupanja na snagu izmjene.
         3.   O izmjenama ovog Sporazuma obavješćuje se vijeće Organizacije koje ima ovlast ne odobriti izmjene za koje smatra da nisu u skladu s ciljevima i namjenom Organizacije ili s odredbama statuta Organizacije. Ako to smatra primjerenim, vijeće Organizacije može izmjenu proslijediti konferenciji Organizacije, koja ima iste ovlasti.
         Članak XI.
         Prihvaćanje
         1.   Ovaj Sporazum mogu prihvatiti članice i pridružene članice Organizacije.
         2.   Komisija može dvotrećinskom većinom glasova u članstvo primiti druge države koje su članice Ujedinjenih naroda, neke od specijaliziranih agencija Ujedinjenih naroda ili Međunarodne agencije za atomsku energiju, koje su podnijele zahtjev za prijem u članstvo i službenu izjavu kojom prihvaćaju ovaj Sporazum u trenutku kada su primljene u članstvo.
         3.   Sudjelovanje u aktivnostima Komisije članica Komisije koje nisu članice ni pridružene članice Organizacije ovisi o preuzimanju dijela troškova tajništva utvrđenih u skladu s odgovarajućim financijskim pravilnikom Organizacije.
         4.   Članica ili pridružena članica Organizacije ovaj Sporazum prihvaća tako što glavnom direktoru Organizacije predaje dokument o prihvaćanju, a njeno primanje u članstvo postaje važeće kada glavni direktor takav dokument zaprimi.
         5.   Nečlanice Organizacije ovaj Sporazum prihvaćaju polaganjem instrumenta o prihvaćanju glavnom direktoru Organizacije predaju. Njihovo članstvo stupa na snagu na dan kada Komisija odobri zahtjev za članstvo, u skladu s odredbama stavka 2. ovog članka.
         6.   Glavni direktor Organizacije obavješćuje sve članice Komisije, sve članice Organizacije i glavnog tajnika Ujedinjenih naroda o svim slučajevima u kojima je Sporazum prihvaćen i koji su stupili na snagu.
         7.   Ovaj Sporazum može biti prihvaćen s rezervom, koja postaje važeća samo ako ju jednoglasno odobre članice Komisije. Za članice koje u roku od tri mjeseca po primitku obavijesti nisu poslale odgovor smatra se da prihvaćaju rezervu. Bez potrebnog odobrenja, država ili Regionalna organizacija za gospodarsku integraciju koja je izrazila rezervu ne može postati potpisnica ovog Sporazuma. Glavni direktor Organizacije neodložno obavješćuje sve članice Komisije o mogućim rezervama.
         8.   Pozivanje u ovom Sporazumu na Konvenciju Ujedinjenih naroda o pravu mora iz 1982. ili druge međunarodne sporazume ne dovodi u pitanje stav bilo koje države o potpisivanju, ratifikaciji ili pristupanju Konvenciji Ujedinjenih naroda iz 1982. ili drugim sporazumima.
         Članak XII.
         Stupanje na snagu
         Ovaj Sporazum stupa na snagu na dan primitka petog instrumenta o prihvaćanju.
         Članak XIII.
         Teritorijalna primjena
         Kada prihvaća Sporazum, članica Komisije mora izričito navesti na koja se državna područja njeno sudjelovanje odnosi. Ako to ne navede, pretpostavlja se da njeno sudjelovanje važi za sva državna područja za čije međunarodne odnose je odgovorna. U skladu s odredbama članka XIV., teritorijalno područje primjene može se naknadno mijenjati izjavom.
         Članak XIV.
         Otkaz Sporazuma
         1.   Svaka članica može otkazati ovaj Sporazum u bilo kojem trenutku po isteku dvije godine od dana kada je Sporazum za nju postao važeći i to slanjem pismene obavijesti o otkazu Sporazuma glavnom direktoru Organizacije, koji o tome odmah obavješćuje sve članice Komisije i Organizacije. Obavijest o otkazu Sporazuma stupa na snagu tri mjeseca od dana kada ju je glavni direktor zaprimio.
         2.   Članica Komisije može predati obavijest o otkazu članstva za jedno ili više područja za međunarodne odnose za koje je odgovorna. Kada predaje obavijest o otkazu članstva u Komisiji, članica mora navesti na koje područje ili područja se otkaz odnosi. Ako to ne navede, smatra se da se otkaz odnosi na sva područja za međunarodne odnose za koje je ta članica odgovorna, što se ne odnosi na pridružene članice.
         3.   Za članicu Komisije koja preda obavijest o otkazu članstva u Organizaciji smatra se da se istodobno povlači i iz Komisije, a za otkaz će se smatrati da se odnosi na sva državna područja za međunarodne odnose za koje je ta članica odgovorna, što se ne odnosi na pridružene članice.
         Članak XV.
         Tumačenje i rješavanje sporova
         Sporovi koji se odnose na tumačenje ili provođenje ovog Sporazuma, ako ih ne riješi Komisija, upućuju se odboru koji se sastoji od po jednog člana kojeg imenuje svaka stranka u sporu i neovisnog predsjednika, kojeg imenuju članovi odbora. Preporuke tog odbora nisu obvezujućeg karaktera, ali strankama u sporu predstavljaju temelj za ponovno razmatranje pitanja koje je dovelo do spora. Ako u tom postupku ne dođe do rješenja spora, spor se upućuje Međunarodnom sudu pravde u skladu sa statutom tog suda ili u slučaju Regionalne organizacije za gospodarsku integraciju, koja je članica Komisije, predaje se na arbitražu, ako stranke u sporu ne dogovore neko drugo rješenje.
         Članak XVI.
         Raskid
         Ovaj Sporazum se raskida ako i kada, kao posljedica otkaza članstva, broj članica Komisije bude manji od pet, ako preostale članice jednoglasno ne odluče drukčije.
         Članak XVII.
         Ovjera i registracija
         Tekst ovog Sporazuma izvorno je sastavljen na francuskom jeziku, u Rimu 24. rujna 1949. Dva primjerka ovog Sporazuma ili bilo koje izmjene Sporazuma na engleskom, francuskom i španjolskom jeziku ovjeravaju predsjednik Komisije i glavni direktor Organizacije. Jedan od tih primjeraka pohranjuje se u arhiv Organizacije. Drugi primjerak šalje se glavnom tajniku Ujedinjenih naroda na registraciju. Osim toga, glavni direktor ovjerava primjerke ovog Sporazuma i šalje po jedan primjerak svakoj članici Organizacije, kao i državama koje nisu članice Organizacije, ali jesu ili bi mogle postati potpisnice ovog Sporazuma.

         POSLOVNIK OPĆE KOMISIJE ZA RIBARSTVO SREDOZEMLJA
         Pravilo I.
         Za potrebe ovog Poslovnika primjenjuju se sljedeće definicije:

                     Sporazum:
                     Sporazum o osnivanju Opće komisije za ribarstvo Sredozemlja utvrđen u Rimu (Italija), 24. rujna 1949. s izmjenama u skladu s člankom X. Sporazuma.

                     Komisija:
                     Opća komisija za ribarstvo Sredozemlja.

                     Predsjednik:
                     Predsjednik Komisije.

                     Potpredsjednik:
                     Potpredsjednik Komisije.

                     Izaslanik:
                     Predstavnik članice prema članku II. stavku 1. Sporazuma.

                     Izaslanstvo:
                     Izaslanik i njegov zamjenik, stručnjaci i savjetnici.

                     Članica:
                     Članica i pridružene članice Organizacije i nečlanice Organizacije, koji mogu biti članice Komisije.

                     Tajnik:
                     Tajnik Komisije.

                     Organizacija:
                     Organizacija Ujedinjenih naroda za hranu i poljoprivredu.

                     Konferencija:
                     Konferencija Organizacije.

                     Država, pridružena članica ili organizacija promatrač:
                     Država koja nije članica Komisije ili Organizacije, ili međunarodna organizacija koja je pozvana da prisustvuje zasjedanju Komisije ili članica ili pridružena članica Organizacije koja prisustvuje zasjedanju Komisije, ali nije njena članica.

                     Promatrač:
                     Predstavnik države ili organizacije promatrača.

               Pravilo II.
         Sjednice Komisije
         1.   U skladu s člankom II. stavkom 10. ovog Sporazuma, Komisija, u dogovoru s glavnim direktorom, na svakoj redovnoj sjednici donosi odluku o vremenu i mjestu naredne sjednice u skladu s potrebama programa Komisije i uvjetima poziva zemlje u kojoj će sjednica biti održana. Predsjednik u skladu s tim najavljuje sjednicu.
         2.   Predsjednik može sazvati izvanrednu sjednicu Komisije na zahtjev i uz odobrenje većine članica.
         3.   Pozive na redovnu sjednicu Komisije šalje tajnik u ime predsjednika najmanje šezdeset dana prije datuma početka sjednice. Pozivi na izvanredne sjednice šalju se najmanje četrdeset dana prije datuma određenog za početak sjednice.
         4.   Kako bi se prijedlog da Komisija ili neko od njenih tijela održi sjednicu u određenoj državi mogao razmotriti, ta država mora (a) bez rezervi ratificirati Konvenciju o posebnim pravima i imunitetu specijaliziranih agencija Ujedinjenih naroda, ili (b) dati jamstva da će svi izaslanici, predstavnici, stručnjaci, promatrači i ostale osobe s pravom prisustvovanja na takvoj sjednici, u skladu s uvjetima ovog Sporazuma ili ovog poslovnika, ostvarivati posebna prava i imunitet neophodne za neovisno izvršavanje svojih zadaća u vezi sa sjednicom.
         Pravilo III.
         Vjerodajnice
         Na svakoj sjednici tajnik prima vjerodajnice izaslanstava i promatrača. Takve vjerodajnice su u skladu s formularom koji je odredilo tajništvo. Nakon pregleda istih, tajništvo izvještava Komisiju o nužnim radnjama.
         Pravilo IV.
         Dnevni red
         1.   Dnevni red svake redovne sjednice uključuje:

                     (a)

                     izbor, prema potrebi, predsjednika i dvoje potpredsjednika u skladu s člankom II. stavkom 9. Sporazuma;

                     (b)

                     prihvaćanje dnevnog reda;

                     (c)

                     izvješće tajnika o financijskim pitanjima i aktivnostima Komisije;

                     (d)

                     razmatranje predloženog proračuna;

                     (e)

                     izvješća odbora;

                     (f)

                     razmatranje vremena i mjesta sljedeće sjednice;

                     (g)

                     prijedloge izmjena Sporazuma i postojećeg Poslovnika;

                     (h)

                     zahtjeve za članstvo, u skladu s člankom XI. stavkom 2. Sporazuma, država koje nisu članice Organizacije, ali su članice Ujedinjenih naroda, neke od specijaliziranih agencija Ujedinjenih naroda ili Međunarodne agencije za atomsku energiju;

                     (i)

                     točke koje su Općoj komisiji za ribarstvo Sredozemlja uputili konferencija, vijeće ili glavni direktor Organizacije.

               2.   Dnevni red također uključuje, uz odobrenje Komisije:

                     (a)

                     točke odobrene na prethodnoj sjednici;

                     (b)

                     točke koje predloži neka od članica.

               3.   Tajnik šalje prijedlog dnevnog reda članicama i državama i organizacijama promatračima najmanje 60 dana prije početka sjednice, zajedno s dostupnim izvješćima i dokumentima koji se odnose na sjednicu.
         4.   Dnevni red izvanredne sjednice sadržava samo one točke koje se odnose na pitanje zbog kojeg je sjednica sazvana.
         Pravilo V.
         Tajništvo
         1.   Tajništvo se sastoji od tajnika i njemu odgovornog osoblja koje imenuje glavni direktor.
         2.   Zadaće tajnika su zaprimanje, provjera i prosljeđivanje dokumenata, izvješća i rezolucija sa sjednica Komisije i njenih odbora, izrada zapisnika sa sjednica, ovjera troškova i financijskih obveza, i izvršavanje drugih zadaća koje odredi Komisija.
         3.   Primjerci svih komunikacija koje se odnose na poslove Komisije šalju se tajniku za potrebe informiranja i evidencije.
         Pravilo VI.
         Plenarne skupštine Komisije
         Plenarne sjednice Komisije otvorene su za javnost ako Komisija ne odluči drukčije. Ako Komisija odluči održati za javnost zatvoren sastanak, ona će istodobno odlučiti i u kojoj se mjeri ta odluka odnosi na promatrače.
         Pravilo VII.
         Izbor predsjednika i potpredsjednika
         1.   Komisija bira predsjednika i prvog i drugog potpredsjednika Komisije, koji stupaju na dužnost odmah nakon sjednice na kojoj su izabrani i na tu su dužnost izabrani na rok od dva redovna zasjedanja.
         2.   Kandidati moraju biti izaslanici ili njihovi zamjenici koji prisustvuju redovnoj sjednici na kojoj će biti izabrani. Predsjednik i potpredsjednici mogu biti ponovno izabrani na te dužnosti na rok od još dvije sjednice.
         Pravilo VIII.
         Zadaće predsjednika i potpredsjednika
         1.   Predsjednik izvršava zadaće određene ovim poslovnikom, a posebno:

                     (a)

                     proglašava početak i završetak plenarnih sjednica Komisije;

                     (b)

                     vodi rasprave na takvim sjednicama i vodi računa o poštovanju poslovnika, daje riječ, postavlja pitanja i objavljuje odluke;

                     (c)

                     odlučuje o zahtjevima u vezi s poslovnikom;

                     (d)

                     ima, u skladu s poslovnikom, potpuni nadzor nad tijekom sjednice;

                     (e)

                     imenuje odbore sjednice prema uputama Komisije.

               2.   U odsustvu predsjednika ili na njegov zahtjev, njegove zadaće izvršava prvi potpredsjednik, a u odsustvu prvog potpredsjednika, drugi potpredsjednik.
         3.   Kada postupaju u svojstvu predsjednika, predsjednik ili potpredsjednici ne smiju glasovati, a njihove vlade predstavlja neki drugi član njihova izaslanstva.
         4.   U slučaju kada predsjednik i potpredsjednici ne mogu izvršavati zadaće predsjednika, privremeno ih izvršava tajnik.
         Pravilo IX.
         Sustav glasovanja i postupak glasovanja
         1.   Osim u slučaju predviđenom stavkom 4. ovog Pravila, na plenarnim sjednicama glasuje se usmeno ili dizanjem ruke; ako je u skladu sa Sporazumom ili poslovnikom potrebna posebna većina ili ako to zatraži neko izaslanstvo, glasuje se poimenično.
         2.   Poimenično glasovanje obavlja se prozivanjem izaslanstava abecednim redom na francuskom jeziku.
         3.   Zapisnik o pojedinačnom izjašnjavanju sadržava glasove svih izaslanika, kao i glasove onih koji su suzdržani.
         4.   Glasovanje o pitanjima koja se odnose na pojedince, osim pitanja izbora dužnosnika Komisije i njenih odbora, je tajno.
         5.   Ako ni jedan kandidat za neku dužnost ne dobije većinu glasova u prvom krugu glasovanja, ide se u drugi krug glasovanja u kojem sudjeluju dva kandidata koji su dobili najviše glasova. Ako u drugom krugu broj glasova bude izjednačen, odluku donosi predsjednik ždrijebanjem.
         6.   Ako o nekom pitanju, koje se ne odnosi na izbor, postoji podjednak broj glasova u Komisiji, o tom se pitanju odlučuje u drugom krugu glasovanja na sljedećem zasjedanju tekuće sjednice. Ako je Komisija i tada jednako podijeljena, prijedlog se smatra odbijenim.
         7.   Pravila glasovanja i slična pitanja koja nisu izričito uređena ovim Sporazumom ili poslovnikom uređuju se mutatis mutandis odredbama poslovnika Organizacije.
         Pravilo X.
         Odbori
         1.   Osniva se Odbor za akvakulturu, koji je otvoren za sve članove Komisije i koji:

                     (a)

                     prati razvoj i kretanja u akvakulturi u regiji;

                     (b)

                     prati međudjelovanje razvoja akvakulture i okoliša;

                     (c)

                     nadgleda i vodi aktivnosti četiriju mreža nastalih u okviru MEDRAP II, a posebno prati napredak, ocjenjuje predložene programe raznih mreža i upravlja aktivnostima mreže SIPAM preko tajništva FAO-a;

                     (d)

                     traži dodatnu potporu kao nadopunu prilozima institucija koje podupiru formirane mreže, to jest, CIHEAM, MAP-PAP/RAC i FAO, i širi djelatnosti tih četiriju mreža;

                     (e)

                     izvršava ostale zadaće koje se odnose na unapređenje i razvoj akvakulture, a za koje ih zaduži Komisija.

                     2.

                                 (a)

                                 Osniva se Znanstveni savjetodavni odbor koji daje znanstvene, socijalne i gospodarske informacije, podatke ili savjete koji se odnose na rad Komisije.

                                 (b)

                                 Odbor je otvoren za sve članice Komisije. Svaka članica Komisije može imenovati člana odbora, kojeg mogu pratiti stručnjaci.

                                 (c)

                                 Odbor može imenovati radne skupine koje analiziraju podatke i Odbor obavješćuju o stanju zajedničkih resursa i resursa koji prelaze okvire regije.

                                 (d)

                                 Obor daje neovisne savjete o tehničkim i znanstvenim temeljima odluka koje se odnose na zaštitu ribarstva i upravljanje ribarstvom, uključujući biološke, socijalne i gospodarske aspekte, a posebno:

                                             1.

                                             ocjenjuje informacije članica i ribarskih organizacija ili programe koji se odnose na ulov, ribolovnu djelatnost i ostale podatke koji se odnose na zaštitu ribolovnih resursa i gospodarenje tim resursima;

                                             2.

                                             daje savjete Komisiji u vezi sa zaštitom ribolovnih resursa i gospodarenjem tim resursima;

                                             3.

                                             određuje i usklađuje zajedničke istraživačke programe;

                                             4.

                                             izvršava druge zadaće i obveze koje Komisija odredi;

                                 (e)

                                 Članice su obvezne dati podatke o ulovu i ostale podatke koji se odnose na zadaće Odbora kako bi on mogao izvršavati svoje zadaće u skladu s ovim stavkom.

               3.   Komisija može prema vlastitoj procjeni osnovati druge odbore i radna tijela.
         4.   Za osnivanje odbora i radnih tijela u skladu s ovim pravilom vrijede odredbe članka VII. stavka 4. Sporazuma.
         5.   Postupanje tih odbora i radnih tijela uređeno je mutatis mutandis poslovnikom Komisije.
         Pravilo XI.
         Proračun i financije
         1.   Osim ako nije drukčije određeno poslovnikom, za Komisiju važi financijski pravilnik Organizacije, kao što je naglašeno u Upravnom priručniku i memorandumima i na njima utemeljenim postupcima.
         2.   Prijedlog proračuna Komisije za sljedeće proračunsko razdoblje, koji se sastoji od prijedloga troškova tajništva, uključujući publikacije i obavijesti, prijedlog troškova predsjednika i potpredsjednika, koji proizlaze iz obavljanja zadaća između dva zasjedanja, i mogući troškovi odbora, uz odobrenje Komisije upućuju se na razmatranje glavnom direktoru u pripremi konačne procjene proračuna Organizacije.
         3.   Nakon što konferencija prihvati proračun Komisije kao dio ukupnog proračuna Organizacije, proračun Komisije predstavlja okvir unutar kojeg se sredstva mogu koristiti za namjene koje odobri konferencija.
         4.   Svi zajednički projekti podnose se prije provođenja vijeću ili konferenciji Organizacije.
         Pravilo XII.
         Sudjelovanje promatrača
         1.   Sudjelovanje međunarodnih organizacija u radu Komisije i odnosi između Komisije i tih organizacija uređeni su pravilima Organizacije i pravilima o odnosima s međunarodnim organizacijama koja su prihvatile konferencija ili vijeće Organizacije.
         2.   Članice i pridružene članice Organizacije koje nisu članice Komisije može, na njihov zahtjev, na sjednicama Komisije i njenih pomoćnih tijela zastupati promatrač.
         3.   Države koje nisu članice Komisije, niti su članice ili pridružene članice Organizacije, ali su članice Ujedinjenih naroda, neke od specijaliziranih agencija Ujedinjenih naroda ili Međunarodne agencije za atomsku energiju, mogu na zahtjev i uz odobrenje vijeća Organizacije i Opće komisije za ribarstvo Sredozemlja, prisustvovati sjednicama Komisije i pomoćnih tijela Komisije u svojstvu promatrača, u skladu s izjavom o načelnom stavu konferencije o dodjeli statusa promatrača.
         4.   Ako Komisija izričito ne donese drugačiju odluku, promatrači mogu prisustvovati plenarnim sjednicama Komisije i sudjelovati u raspravama na sjednicama tehničkih odbora na koje su pozvani. Promatrači ni u kojem slučaju nemaju pravo glasa.
         Pravilo XIII.
         Zajednički projekti
         U promicanju zajedničkih projekata iz članka III. stavka 1. točke (e) Sporazuma i studija koje se provode izvan regije spomenute u preambuli Sporazuma, mogu se sklapati sporazumi s vladama koje nisu članice Komisije. Takve sporazume sklapa glavni direktor Organizacije.
         Pravilo XIV.
         Zapisnici, izvješća i preporuke
         1.   Za svaku plenarnu sjednicu Komisije i svaki sastanak odbora izrađuje se kratki zapisnik koji se što je prije moguće šalje svim sudionicima.
         2.   Priprema se sažetak tijeka svake sjednice Komisije i objavljuje zajedno s izvješćima odbora, tehničkim dokumentima i ostalim dokumentima koje Komisija zatraži.
         3.   Komisija na svakom zasjedanju odobrava izvješće koje sadrži njene stavove, preporuke, rezolucije i odluke, uključujući, na zahtjev, izjavu s manjinskim stajalištem.
         4.   U skladu s odredbama članka V. Sporazuma, zaključci i preporuke Komisije šalju se na kraju svake sjednice glavnom direktoru Organizacije, koji ih prosljeđuje članicama Komisije, državama i međunarodnim organizacijama koje su bile zastupljene na sjednici i stavlja ih na raspolaganje ostalim članicama i pridruženim članicama Organizacije u svrhu informiranja.
         5.   O preporukama koje utječu na politiku, program ili proračun Organizacije glavni direktor obavješćuje konferenciju preko vijeća Organizacije, kako bi ona u skladu s tim mogla djelovati.
         6.   U skladu s odredbama prethodnog stavka, predsjednik od članica Komisije može zatražiti da Komisiji ili glavnom direktoru dostave podatke o mjerama poduzetim na temelju preporuka Komisije.
         Pravilo XV.
         Preporuke članicama
         1.   Komisija može, u skladu sa svojim zadaćama navedenim u članku III. Sporazuma, svojim članicama dati preporuke u vezi s određenim postupkom.
         2.   Tajnik u ime Komisije prima odgovore članica u vezi s tim preporukama i priprema sažetak i analizu tih odgovora, koje iznosi na sljedećoj sjednici.
         Pravilo XVI.
         Izmjene Sporazuma
         1.   Prijedloge za izmjenu Sporazuma predviđene člankom X. Sporazuma može dati bilo koja članica i to u obavijesti naslovljenoj na tajnika. Tajnik primjerak takvog prijedloga odmah po primitku šalje svim članicama i glavnom direktoru.
         2.   Komisija o prijedlogu izmjene Sporazuma može na sjednici raspravljati samo ako je on uvršten u privremeni dnevni red sjednice.
         Pravilo XVII.
         Suspenzija i izmjene poslovnika
         1.   U skladu s odredbama Sporazuma, bilo koje pravilo poslovnika, osim pravila IV., V. i pravila X. stavaka 3. i 4., pravila XI., XII., pravila XIV. stavka 4. i pravila XVI., može se suspendirati na prijedlog bilo kojeg izaslanstva, i to većinom glasova, na plenarnoj sjednici Komisije, pod uvjetom da je obavijest o tome dana na plenarnoj sjednici Komisije i da su primjerci prijedloga podijeljeni izaslanstvima najmanje 48 sati prije zasjedanja na kojem takva odluka treba biti donesena.
         2.   Izmjene poslovnika ili njegovi dodaci mogu biti prihvaćeni na prijedlog bilo kojeg izaslanstva dvotrećinskom većinom glasova članica Komisije, na bilo kojem zasjedanju Komisije, pod uvjetom da je obavijest o tome dana na plenarnoj sjednici i da su primjerci predložene izmjene ili dodaci podijeljeni izaslanstvima najmanje 24 sata prije zasjedanja na kojem će se donijeti odluka.
         3.   Izmjene pravila XVI., koje mogu biti donesene u skladu s odredbama stavka 2. tog pravila, ne stupaju na snagu prije sljedeće sjednice Komisije.
         Pravilo XVIII.
         Službeni jezici
         1.   Službeni jezici Komisije su jezici Organizacije koje Komisija sama odabere. Izaslanstva mogu koristiti bilo koji od tih jezika na sjednicama, kao i u svojim izvješćima i obavijestima. Izaslanstvo koje koristi neslužbeni jezik omogućit će prijevod na jedan od službenih jezika.
         2.   Za prijevod na jedan ili više službenih jezika na zasjedanjima, ako to zatraži jedan od izaslanika, brine se tajnik.
         3.   Jezik na kojem se objavljuju izvješća i obavijesti je jezik na kojem su ti dokumenti predani, a ako to Komisija zatraži, objavljuje se prijevod sažetka.